Suvestinė redakcija nuo 2024-03-14

Įsakymas paskelbtas: Žin. 2011, Nr. 48-2310, i. k. 1112050ISAK001K-152

Nauja redakcija nuo 2024-03-14:

Nr. 1K-94, 2024-03-13, paskelbta TAR 2024-03-13, i. k. 2024-04575

Lietuvos Respublikos FINANSŲ MINISTRAS

ĮSAKYMAS

DĖL VIEŠOJO SEKTORIAUS SUBJEKTŲ FINANSINIŲ ATASKAITŲ KONSOLIDAVIMO

2011 m. balandžio 19 d. Nr. 1K-152

Vilnius

Vadovaudamasi Lietuvos Respublikos viešojo sektoriaus atskaitomybės įstatymo 17 straipsnio 5 dalies 3 punktu ir 6 dalimi:

1. Tvirtinu pridedamus:

1.1. Viešojo sektoriaus subjektų finansinių ataskaitų konsolidavimo tvarkos aprašą;

1.2. Viešojo sektoriaus subjektų finansinių ataskaitų konsolidavimo metodiką.

2. N u s t a t a u, kad:

2.1. Viešojo sektoriaus subjektų finansinių ataskaitų konsolidavimo schema, tvirtinama kiekvieniems kalendoriniams metams finansų ministro, (toliau – konsolidavimo schema) turi būti sudaroma tokia, kad finansinės ataskaitos būtų konsoliduojamos taip:

2.1.1. I konsolidavimo lygis – dalis nacionalinio metinių ataskaitų rinkinio, kurį sudaro konsoliduoti finansinių ataskaitų duomenys apie finansinę būklę, veiklos rezultatus ir pinigų srautus;

2.1.2. II konsolidavimo lygis:

2.1.2.1. valstybės metinių finansinių ataskaitų rinkinys;

2.1.2.2. valstybės socialinių fondų metinių finansinių ataskaitų rinkinys;

2.1.2.3. Privalomojo sveikatos draudimo fondo metinių finansinių ataskaitų rinkinys;

2.1.2.4. savivaldybių metinių finansinių ataskaitų rinkiniai;

2.1.2.5. išteklių fondų, kurių veiklą reglamentuoja Lietuvos Respublikos indėlių ir įsipareigojimų investuotojams draudimo įstatymas, ir kitų valstybės išteklių fondų, kurių lėšų sąmatas tvirtina Lietuvos Respublikos Seimas, finansinių ataskaitų rinkiniai;

2.1.2.6. kitų viešojo sektoriaus subjektų, kurie neturi kontroliuojančiųjų viešojo sektoriaus subjektų, priskirtų prie žemesniojo konsolidavimo lygio, finansinių ataskaitų rinkiniai.

2.1.3. III konsolidavimo lygis:

2.1.3.1. išteklių fondų, išskyrus nurodytus šio įsakymo 2.1.2.5 papunktyje, ir mokesčių fondų finansinių ataskaitų rinkiniai, valstybės kontroliuojamų viešojo sektoriaus subjektų, turinčių kontroliuojamų viešojo sektoriaus subjektų, grupės finansinių ataskaitų rinkiniai ir valstybės kontroliuojamų viešojo sektoriaus subjektų, neturinčių kontroliuojamų viešojo sektoriaus subjektų, finansinių ataskaitų rinkiniai;

2.1.3.2. Valstybinio socialinio draudimo fondo valdybos prie Socialinės apsaugos ir darbo ministerijos administruojamo išteklių fondo grupės finansinių ataskaitų rinkinys;

2.1.3.3. Valstybinio socialinio draudimo fondo valdybos prie Socialinės apsaugos ir darbo ministerijos grupės finansinių ataskaitų rinkinys;

2.1.3.4. Valstybinės ligonių kasos prie Sveikatos apsaugos ministerijos administruojamo išteklių fondo grupės finansinių ataskaitų rinkinys;

2.1.3.5. Valstybinės ligonių kasos prie Sveikatos apsaugos ministerijos grupės finansinių ataskaitų rinkinys;

2.1.3.6. savivaldybės išteklių fondų finansinių ataskaitų rinkiniai, savivaldybės kontroliuojamų viešojo sektoriaus subjektų finansinių ataskaitų rinkiniai;

2.1.4. IV ir žemesnieji konsolidavimo lygiai – viešojo sektoriaus subjektų, kurių grupės metinių finansinių ataskaitų rinkiniai priskiriami prie III konsolidavimo lygio pagal šio įsakymo 2.1.3.1–2.1.3.5 papunkčius:

2.1.4.1. kontroliuojamų viešojo sektoriaus subjektų, turinčių kontroliuojamų viešojo sektoriaus subjektų, grupės metinių finansinių ataskaitų rinkiniai;

2.1.4.2. kontroliuojamų viešojo sektoriaus subjektų, neturinčių kontroliuojamų viešojo sektoriaus subjektų, finansinių ataskaitų rinkiniai.

2.2. Šio įsakymo 2.1.3.1–2.1.3.5 papunkčiuose nurodytus viešojo sektoriaus subjektų grupių metinių finansinių ataskaitų rinkinius (toliau – grupės finansinių ataskaitų rinkiniai) rengia kontroliuojantysis viešojo sektoriaus subjektas, kurio grupės finansinių ataskaitų rinkinys priskiriamas prie III konsolidavimo lygio, arba už kontroliuojančiojo viešojo sektoriaus subjekto grupės finansinių ataskaitų rinkinio parengimą atsakingas viešojo sektoriaus subjektas. Šio įsakymo 2.1.4.1 papunktyje nurodytus grupės metinių finansinių ataskaitų rinkinius rengia kontroliuojantysis viešojo sektoriaus subjektas, kurio grupės finansinių ataskaitų rinkinys priskiriamas prie IV konsolidavimo lygio, arba už kontroliuojančiojo viešojo sektoriaus subjekto grupės finansinių ataskaitų rinkinio parengimą atsakingas viešojo sektoriaus subjektas.

2.3. Kontroliuojantysis viešojo sektoriaus subjektas, kurio grupės finansinių ataskaitų rinkiniai nurodyti šio įsakymo 2.1.2.2–2.1.2.4 ir 2.1.3.1–2.1.3.5 papunkčiuose, privalo:

2.3.1. patvirtinti savo kontroliuojamų viešojo sektoriaus subjektų ir šių subjektų kontroliuojamų viešojo sektoriaus subjektų sąrašą, jame nurodyti kontroliuojančiuosius viešojo sektoriaus subjektus ir atsakingus už šiame sąraše nurodytų kontroliuojančiųjų ir jų kontroliuojamų viešojo sektoriaus subjektų finansinių ataskaitų ir (arba) gupės finansinių ataskaitų parengimą subjektus ir šį sąrašą pateikti Lietuvos Respublikos finansų ministerijai iki kiekvienų einamųjų metų spalio 31 dienos;

2.3.2. pranešti Finansų ministerijai apie planuojamus prijungti prie viešojo sektoriaus subjektų grupės naujus viešojo sektoriaus subjektus, viešojo sektoriaus subjektų grupėje numatomus įsteigti naujus ar likviduoti, reorganizuoti viešojo sektoriaus subjektus, taip pat apie kontroliuojamų viešojo sektoriaus subjektų pasikeitimą ir ne vėliau kaip per 10 dienų nuo sprendimo dėl viešojo sektoriaus subjektų steigimo, likvidavimo, reorganizavimo arba pavaldumo pakeitimo priėmimo dienos pateikti kitą finansų ministro nustatytą finansinių ataskaitų konsolidavimui atlikti svarbią informaciją.

2.4. Išteklių fondus ir viešojo sektoriaus subjektus, kurių finansinių ataskaitų rinkiniai pagal šio įsakymo 2.1.2.5 ir 2.1.2.6 papunkčius priskiriami prie II konsolidavimo lygio, taip pat valstybės išteklių fondus, mokesčių fondus ir valstybės kontroliuojamus viešojo sektoriaus subjektus, neturinčius kontroliuojamų viešojo sektoriaus subjektų, kurių finansinių ataskaitų rinkiniai pagal šio įsakymo 2.1.3.1 papunktį priskiriami prie III konsolidavimo lygio, kontroliuojantieji viešojo sektoriaus subjektai arba subjektai, atsakingi už jų ataskaitų parengimą, ne vėliau kaip per 10 dienų nuo sprendimo dėl viešojo sektoriaus subjektų steigimo, likvidavimo arba reorganizavimo priėmimo ar viešojo sektoriaus subjekto teisinio statuso įgijimo dienos privalo Finansų ministerijai pranešti apie numatomus ar įvykusius pokyčius.

2.5. Konsolidavimo schema skelbiama Finansų ministerijos interneto svetainėje per 10 dienų nuo ataskaitinių finansinių metų pabaigos.

2.6. Visų konsolidavimo lygių grupės finansinių ataskaitų rinkiniai rengiami naudojantis Viešojo sektoriaus apskaitos ir ataskaitų konsolidavimo informacine sistema (toliau – informacinė sistema), kurios nuostatus tvirtina finansų ministras.

2.7. Viešojo sektoriaus subjektas, atsakingas už finansinių ataskaitų ir (arba) grupės finansinių ataskaitų parengimą, teikia į informacinę sistemą grupės finansinių ataskaitų rinkiniams parengti reikalingą informaciją, kurios turinį, pateikimo terminus ir tvarką nustato finansų ministras.

2.8. Viešojo sektoriaus subjektui, atsakingam už atitinkamos viešojo sektoriaus subjektų grupės finansinių ataskaitų rinkinio parengimą, informacinėje sistemoje patvirtinus šį rinkinį, atitinkamos viešojo sektoriaus subjektų grupės finansinės ataskaitos negali būti keičiamos.

2.9. Jeigu informacija parengta ir pateikta į informacinę sistemą nesilaikant Viešojo sektoriaus atskaitomybės įstatyme ataskaitoms nustatytų reikalavimų ir gali iškreipti rengiamas grupės finansines ataskaitas bei paveikti informacijos vartotojų priimamus sprendimus ir jeigu šios informacijos neįmanoma pataisyti taip, kad ji atitiktų minėtus reikalavimus, laikantis rengiamų grupės finansinių ataskaitų pateikimo terminų, ji neįtraukiama į grupės finansinių ataskaitų rinkinį viešojo sektoriaus subjekto, kurio grupės finansinių ataskaitų rinkinys priskiriamas:

2.9.1. prie IV konsolidavimo lygio pagal šio įsakymo 2.1.4.1 papunktį, tik suderinus su kontroliuojančiuoju viešojo sektoriaus subjektu, kurio grupės finansinių ataskaitų rinkinys priskiriamas prie III konsolidavimo lygio pagal šio įsakymo 2.1.3.1–2.1.3.5 papunkčius, ir Finansų ministerija;

2.9.2. prie III konsolidavimo lygio pagal šio įsakymo 2.1.3.1–2.1.3.5 papunkčius ir (arba) prie II konsolidavimo lygio pagal šio įsakymo 2.1.2.2–2.1.2.4 papunkčius, tik suderinus su Finansų ministerija.

2.10. Jeigu informacija parengta ir pateikta į informacinę sistemą nesilaikant Viešojo sektoriaus atskaitomybės įstatyme ataskaitoms nustatytų reikalavimų ir gali iškreipti rengiamas ataskaitas ir jeigu šios informacijos, laikantis rengiamų ataskaitų pateikimo terminų, neįmanoma pataisyti taip, kad ji atitiktų minėtus reikalavimus, Finansų ministerija neįtraukia pateiktų duomenų į rengiamus:

2.10.1. valstybės metinių finansinių ataskaitų rinkinį – šio įsakymo 2.1.3.1 papunktyje nurodytų viešojo sektoriaus subjektų pateiktų duomenų;

2.10.2. nacionalinį metinių ataskaitų rinkinį – šio įsakymo 2.1.2.5 papunktyje nurodytų viešojo sektoriaus subjektų pateiktų duomenų.

FINANSŲ MINISTRĖ	INGRIDA ŠIMONYTĖ

PATVIRTINTA

Lietuvos Respublikos finansų ministro

2011 m. balandžio 19 d. įsakymu Nr. 1K-152

(Lietuvos Respublikos finansų ministro

2024 m. kovo 13 d. įsakymo Nr. 1K-94

redakcija)

VIEŠOJO SEKTORIAUS SUBJEKTŲ finansinių ataskaitų konsolidavimo TVARKOS aprašas

I SKYRIUS

BENDROSIOS NUOSTATOS

1. Viešojo sektoriaus subjektų finansinių ataskaitų konsolidavimo tvarkos apraše (toliau – Konsolidavimo tvarkos aprašas) nustatomos viešojo sektoriaus subjektų atliekamos viešojo sektoriaus subjektų grupės finansinių ataskaitų konsolidavimo proceso (toliau – konsolidavimo procesas) procedūros (toliau – konsolidavimo procedūros) ir jų atlikimo tvarka.

2. Konsolidavimo tvarkos aprašu turi vadovautis visi viešojo sektoriaus subjektai, kurie, konsolidavimo proceso metu, skirstomi į:

2.1. teikiančius duomenis viešojo sektoriaus subjektų grupės metinių finansinių ataskaitų rinkiniams (toliau – grupės finansinių ataskaitų rinkiniai) rengti viešojo sektoriaus subjektus, atsakingus už savo finansinių ataskaitų parengimą arba, vadovaujantis teisės aktais, reglamentuojančiais finansinės apskaitos tvarkymą, ar sudarytomis sutartimis, paskirtus atsakingais už kitų viešojo sektoriaus subjektų finansinių ataskaitų parengimą, kurių:

2.1.1. duomenys buvo įtraukti į praėjusio ataskaitinio laikotarpio grupės finansinių ataskaitų rinkinį;

2.1.2. duomenys nebuvo įtraukti į praėjusio ataskaitinio laikotarpio grupės finansinių ataskaitų rinkinį. Jie gali būti:

2.1.2.1. viešojo sektoriaus subjektai, viešojo sektoriaus subjekto teisinį statusą įgiję ataskaitiniu laikotarpiu;

2.1.2.2. viešojo sektoriaus subjektai, Viešojo sektoriaus apskaitos ir ataskaitų konsolidavimo informacinėje sistemoje (toliau – VSAKIS) nepateikę praėjusio ataskaitinio laikotarpio duomenų grupės finansinių ataskaitų rinkiniui rengti;

2.1.2.3. viešojo sektoriaus subjektai, kurių duomenys praėjusio ataskaitinio laikotarpio grupės finansinių ataskaitų rinkiniui rengti buvo pašalinti ir nebuvo konsoliduoti, nes neatitiko šiame įsakyme nustatyto turinio;

2.2. konsoliduojančius subjektus – grupės finansinių ataskaitų rinkinius rengiančius viešojo sektoriaus subjektus (toliau – konsoliduojantis subjektas):

2.2.1. kontroliuojančiuosius viešojo sektoriaus subjektus, rengiančius savo viešojo sektoriaus subjektų grupės finansinių ataskaitų rinkinius;

2.2.2. už kitų viešojo sektoriaus subjektų grupių finansinių ataskaitų parengimą atsakingus viešojo sektoriaus subjektus, kuriems pagal teisės aktus, reglamentuojančius finansinės apskaitos tvarkymą, ar sudarytas sutartis paskirta rengti grupės finansinių ataskaitų rinkinius.

3. Konsolidavimo tvarkos apraše nustatytas konsolidavimo procedūras turi atlikti:

3.1. konkretūs viešojo sektoriaus subjektų paskirti už konsolidavimo procedūras atsakingi asmenys (toliau – atsakingi asmenys);

3.2. Lietuvos Respublikos finansų ministerijos paskirti atsakingi asmenys: VSAKIS veiklos administratoriai, VSAKIS administratoriai, VSAKIS veiklos analitikai, analizuojantys duomenis grupės finansinių ataskaitų rinkiniams parengti ir rengiantys valstybės metinių finansinių ataskaitų rinkinį bei dalį nacionalinio metinių ataskaitų rinkinio – nacionalinį metinių finansinių ataskaitų rinkinį. Konsolidavimo tvarkos apraše nustatytos tik tos VSAKIS veiklos administratorių, VSAKIS administratorių ir VSAKIS veiklos analitikų kompetencijos (teisės, pareigos, funkcijos), kurios susijusios su konsolidavimo procedūromis.

4. Kiekvienas viešojo sektoriaus subjektas, nurodytas Finansų ministerijos interneto svetainėje finmin.lrv.lt paskelbtoje tam tikrų metų viešojo sektoriaus subjektų finansinių ataskaitų konsolidavimo schemoje (toliau – konsolidavimo schema), privalo susipažinti su konsolidavimo procedūrų atlikimo terminais, nustatytais toje pačioje svetainėje paskelbtame atitinkamų metų konsolidavimo kalendoriuje (toliau – konsolidavimo kalendorius). Atsakingi asmenys privalo vykdyti jiems priskirto viešojo sektoriaus subjekto ir visų viešojo sektoriaus subjektų, priskirtų prie žemesniojo konsolidavimo lygio viešojo sektoriaus subjektų grupėje, vykdomų procedūrų, nustatytų Konsolidavimo tvarkos aprašo 8.5–8.10 papunkčiuose, atlikimo terminų kontrolę (t. y. privalo vykdyti konsolidavimo procedūrų atlikimo kokybės ir terminų laikymosi stebėseną ir priežiūrą, imtis reikiamų veiksmų nustačius terminų praleidimo riziką ar viešojo sektoriaus subjektui praleidus terminus).

5. Konsoliduojantys subjektai privalo viešojo sektoriaus subjektų, priskirtų prie žemesniojo konsolidavimo lygio viešojo sektoriaus subjekto grupėje, atsakingus asmenis konsultuoti, kaip atlikti konsolidavimo procedūras (t. y. privalo kaupti ir perduoti žinias, susijusias su konsolidavimo procesu, ir atsakyti į klausimus, susijusius su šiuo įsakymu finansų ministro patvirtinta Viešojo sektoriaus subjektų finansinių ataskaitų konsolidavimo metodika (toliau – Konsolidavimo metodika) ir konsolidavimo procedūromis).

6. Konsolidavimo tvarkos aprašo prieduose pateiktų procedūrų žymėjimo ir vartojamų trumpinių paaiškinimai pateikti Konsolidavimo tvarkos aprašo 1 priede.

II skyrius

KONSOLIDAVIMO PROCESAS

PIRMASIS SKIRSNIS

BENDROSIOS KONSOLIDAVIMO PROCESO NUOSTATOS

7. Konsolidavimo proceso pradžia – Konsolidavimo tvarkos aprašo 8.1 papunktyje nustatytos konsolidavimo procedūros pradėjimas, o pabaiga – Konsolidavimo tvarkos prašo 8.11 papunktyje nustatytos konsolidavimo procedūros atlikimas.

8. Konsolidavimo procedūros:

8.1. atsakingų asmenų skyrimas, atšaukimas, jų keitimo inicijavimas ir tvirtinimas;

8.2. ataskaitinio konsolidavimo laikotarpio pradėjimas VSAKIS (atlieka VSAKIS veiklos administratorius);

8.3. konsolidavimo kalendoriaus rengimas (atlieka VSAKIS veiklos administratorius);

8.4. konsolidavimo schemos rengimas;

8.5. duomenų apie nuosavybės vertybinių popierių arba kito turto dalies, už kurią kontroliuojančiajam viešojo sektoriaus subjektui kontroliuojamojo viešojo sektoriaus subjekto dalininkų arba steigėjų susirinkime suteikiami balsai, (toliau – nuosavybės dalys) teikimas ir tvirtinimas;

8.6. viešojo sektoriaus subjekto, kuris yra viešoji įstaiga, duomenų apie dalininkų kapitalo sumas teikimas ir tvirtinimas;

8.7. tarpusavio operacijų informacijos, kuri derinama su kitais viešojo sektoriaus subjektais, teikimas ir derinimas;

8.8. tarpusavio operacijų informacijos perkėlimas detalizavimui atlikti;

8.9. finansinių ataskaitų rinkinio duomenų ir eliminavimo informacijos teikimas ir tvirtinimas;

8.10. grupės finansinių ataskaitų rinkinio rengimas, tvirtinimas VSAKIS ir pasirašymas;

8.11. konsolidavimo proceso užbaigimas VSAKIS (atlieka VSAKIS veiklos administratorius).

9. Duomenys už ataskaitinį konsolidavimo laikotarpį teikiami pasirinkus vieną iš naudojamų VSAKIS aprašomosios informacijos požymių – metinį arba tarpinį duomenų teikimo laikotarpį. Viešojo sektoriaus subjektai duomenis grupės finansinių ataskaitų rinkiniams rengti teikia naudodami VSAKIS metinio laikotarpio požymį arba Konsolidavimo tvarkos aprašo III skyriuje nustatytais atvejais – tarpinio laikotarpio požymį.

10. Konsolidavimo procesas vykdomas VSAKIS pagal VSAKIS naudotojų darbo instrukcijas, kurios skelbiamos Finansų ministerijos interneto svetainėje.

11. Konsolidavimo procese dalyvauja juridinio asmens statusą ir kodą turintys (užregistruoti Juridinių asmenų registre) viešojo sektoriaus subjektai ir menami subjektai – juridinio asmens statuso ir kodo neturintys viešojo sektoriaus subjektai (toliau – menami subjektai). Menamiems subjektams finansų ministras suteikia menamus kodus, jų sąrašas skelbiamas Finansų ministerijos interneto svetainėje.

12. Menamų kodų sąrašas pateiktas Konsolidavimo tvarkos aprašo 13 priede, ši informacija naudojama tik VSAKIS.

13. Menami subjektai:

13.1. išteklių fondai, mokesčių fondai, Lietuvos Respublikos investicijų įstatyme nurodyti fondų fondai arba finansinės priemonės, kai fondų fondas nesteigiamas;

13.2. viešojo sektoriaus subjektų grupės.

14. Konsolidavimo proceso procedūros, kurias atlieka Konsolidavimo tvarkos aprašo 3 punkte nustatyti atsakingi asmenys, vykdomos vadovaujantis konsolidavimo kalendoriumi, išskyrus atvejus, kai jos atliekamos Konsolidavimo tvarkos aprašo III skyriuje nustatytais terminais.

15. Konsolidavimo tvarkos aprašo 2 priede detalizuotos konsolidavimo procedūros.

ANTRASIS SKIRSNIS

KONSOLIDAVIMO PROCEDŪROS

Atsakingų asmenų skyrimas, atšaukimas, jų keitimo inicijavimas ir tvirtinimas

16. Atsakingo asmens skyrimas arba keitimas yra funkcijų konsolidavimo procese priskyrimas konkrečiam viešojo sektoriaus subjekto asmeniui.

17. Kiekvienas viešojo sektoriaus subjektas, teikiantis duomenis grupės finansinių ataskaitų rinkiniams rengti, skiria šiuos atsakingus asmenis:

17.1. finansinių ataskaitų rinkinio pildytoją – asmenį, atsakingą už duomenų teikimą, kuris atlieka šias funkcijas:

17.1.1. teikia ir su kitais viešojo sektoriaus subjektais derina VSAKIS tarpusavio operacijų informaciją;

17.1.2. detalizuoja suderintų tarpusavio operacijų informaciją ir teikia papildomą nederinamų operacijų informaciją VSAKIS;

17.1.3. teikia finansinių ataskaitų rinkinio duomenis VSAKIS;

17.1.4. teikia papildomą informaciją grupės finansinių ataskaitų rinkinio pildytojui pagal konsoliduojančio subjekto paklausimą (informacija gali būti teikiama VSAKIS arba kitais būdais, pavyzdžiui, elektroniniu paštu);

17.1.5. tvirtina savo pateiktų finansinių ataskaitų rinkinio duomenų ir eliminavimo informacijos išsamumą VSAKIS;

17.1.6. esant poreikiui, inicijuoja savo, kaip atsakingo asmens, keitimą arba atšaukimą;

17.2. finansinių ataskaitų rinkinio tvirtintoją – asmenį, atsakingą už pateiktų duomenų tvirtinimą VSAKIS, kuris atlieka šias funkcijas:

17.2.1. tvirtina finansinių ataskaitų rinkinio pildytojo pateiktus finansinių ataskaitų rinkinio duomenis ir eliminavimo informaciją VSAKIS;

17.2.2. esant poreikiui, inicijuoja jam priskirto viešojo sektoriaus subjekto finansinių ataskaitų rinkinio pildytojo ir (arba) savo, kaip atsakingo asmens, keitimą arba atšaukimą;

17.2.3. tvirtina jam priskirto viešojo sektoriaus subjekto finansinių ataskaitų rinkinio pildytojo pakeitimą arba atšaukimą;

17.2.4. kontroliuoja, kad jam priskirto viešojo sektoriaus subjekto finansinių ataskaitų rinkinio pildytojas konsolidavimo procedūras atliktų pagal konsolidavimo kalendorių.

18. Konsoliduojantis subjektas skiria šiuos atsakingus asmenis:

18.1. grupės finansinių ataskaitų rinkinio pildytoją – asmenį, atsakingą už duomenų parengimą, kuris:

18.1.1. teikia nuosavybės dalių duomenis VSAKIS;

18.1.2. atlieka menamo subjekto, už kurį yra atsakingas pagal konsolidavimo schemą, komentarų informacijos konsolidavimą VSAKIS (teikiant komentarus pateikiama finansinių ataskaitų rinkinių aiškinamojo rašto tekstinė ir (arba) skaitinė informacija, nustatyta Konsolidavimo metodikoje);

18.1.3. teikia papildomą informaciją pagal konsoliduojančio subjekto, priskirto prie aukštesniojo konsolidavimo lygio, pildytojo paklausimą (informacija gali būti teikiama VSAKIS arba kitais būdais, pavyzdžiui, subjekto elektroninio pašto adresu);

18.1.4. atlieka duomenų koregavimą VSAKIS registruodamas rankinius įrašus;

18.1.5. tvirtina grupės finansinių ataskaitų rinkinio išsamumą VSAKIS;

18.1.6. inicijuoja VSAKIS naujo prie konsolidavimo schemos priskirto viešojo sektoriaus subjekto, kuris priskirtas prie žemesniojo konsolidavimo lygio jo viešojo sektoriaus subjekto grupėje, atsakingų asmenų paskyrimą, įvesdamas apie juos informaciją į VSAKIS;

18.1.7. esant poreikiui, inicijuoja savo, kaip atsakingo asmens, ir (arba) visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingų asmenų keitimą arba atšaukimą;

18.1.8. kontroliuoja, kad viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingi asmenys konsolidavimo procedūras atliktų pagal konsolidavimo kalendorių;

18.1.9. konsultuoja viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingus asmenis dėl konsolidavimo procedūrų atlikimo;

18.2. grupės finansinių ataskaitų rinkinio tvirtintoją – asmenį, atsakingą už parengtų duomenų tvirtinimą VSAKIS, kuris atlieka šias funkcijas:

18.2.1. tvirtina nuosavybės dalių duomenis VSAKIS;

18.2.2. tvirtina grupės finansinių ataskaitų rinkinį VSAKIS;

18.2.3. esant poreikiui, inicijuoja menamo subjekto, už kurį yra atsakingas pagal konsolidavimo schemą, visų atsakingų asmenų ir (arba) visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingų asmenų keitimą arba atšaukimą;

18.2.4. tvirtina menamo subjekto, už kurį yra atsakingas pagal konsolidavimo schemą, visų atsakingų asmenų (išskyrus savo, kaip atsakingo asmens) ir (arba) visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingų asmenų keitimą arba atšaukimą;

18.2.5. kontroliuoja, kad menamo subjekto, už kurį yra atsakingas pagal konsolidavimo schemą, grupės finansinių ataskaitų rinkinio pildytojas ir stebėtojas konsolidavimo procedūras atliktų pagal konsolidavimo kalendorių;

18.3. grupės finansinių ataskaitų rinkinio stebėtoją – asmenį, atsakingą už konsolidavimo proceso stebėseną VSAKIS, kuris:

18.3.1. vykdo viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, finansinių ataskaitų rinkinio duomenų ir eliminavimo informacijos arba grupės finansinių ataskaitų rinkinio duomenų apsaugą VSAKIS nuo galimo jų pakeitimo dėl atsakingų asmenų veiksmų;

18.3.2. vykdo viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, finansinių ataskaitų rinkinio duomenų ir eliminavimo informacijos arba grupės finansinių ataskaitų rinkinio duomenų apsaugos panaikinimą VSAKIS;

18.3.3. esant poreikiui, inicijuoja savo, kaip atsakingo asmens, ir (arba) visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingų asmenų keitimą arba atšaukimą;

18.3.4. kontroliuoja, kad menamo subjekto, už kurį yra atsakingas pagal konsolidavimo schemą, grupės finansinių ataskaitų rinkinio pildytojas ir visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingi asmenys konsolidavimo procedūras atliktų pagal konsolidavimo kalendorių;

18.3.5. konsultuoja viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingus asmenis dėl konsolidavimo procedūrų atlikimo.

19. Veiklos administratorius turi teisę VSAKIS atmesti inicijuotą atsakingo asmens skyrimą, keitimą arba atšaukimą, jei per du mėnesius nuo atsakingo asmens inicijavimo atsakingas asmuo, turintis šį veiksmą patvirtinti arba atmesti, to neatlieka.

20. Grupės finansinių ataskaitų rinkinio pildytojo funkcijas, susijusias su nacionalinio metinių finansinių ataskaitų rinkinio ir valstybės metinių finansinių ataskaitų rinkinio rengimu, atlieka VSAKIS veiklos analitikas.

21. Viešojo sektoriaus subjektai, teikiantys duomenis grupės finansinių ataskaitų rinkiniams rengti, turi teisę skirti vieną finansinių ataskaitų rinkinio pildytoją ir papildomus finansinių ataskaitų rinkinio pildytojus, kurių skaičius konkrečiam viešojo sektoriaus subjektui nustatomas Konsolidavimo tvarkos aprašo 22 punkte nustatyta tvarka. Konsoliduojantys viešojo sektoriaus subjektai turi teisę skirti vieną grupės finansinių ataskaitų rinkinio pildytoją ir papildomus grupės finansinių ataskaitų rinkinio pildytojus, kurių skaičius konkrečiam viešojo sektoriaus subjektui nustatomas Konsolidavimo tvarkos aprašo 22 punkte nustatyta tvarka.

22. Papildomas finansinių ataskaitų rinkinio pildytojų ir grupės finansinių ataskaitų rinkinio pildytojų prieigų skaičius viešojo sektoriaus subjektams nustatomas šia tvarka:

22.1. Įvertinamas ataskaitinį konsolidavimo laikotarpį galimas suteikti bendras papildomų finansinių ataskaitų rinkinio pildytojų prieigų skaičius ir bendras grupės finansinių ataskaitų rinkinio pildytojų prieigų skaičius.

22.2. Bendras finansinių ataskaitų rinkinio pildytojų prieigų skaičius proporcingai paskirstomas viešojo sektoriaus subjektams pateiktų derinti praėjusio ataskaitinio konsolidavimo laikotarpio tarpusavio operacijų su kitais viešojo sektoriaus subjektais skaičiui.

22.3. Bendras grupės finansinių ataskaitų rinkinio pildytojų prieigų skaičius proporcingai paskirstomas viešojo sektoriaus subjektams, atsakingiems už grupių finansinių ataskaitų rinkinių rengimą, pateiktų derinti viešojo sektoriaus subjektų grupei priskirtų viešojo sektoriaus subjektų praėjusio ataskaitinio konsolidavimo laikotarpio tarpusavio operacijų skaičiui, taikant svertinį koeficientą 0,5, ir viešojo sektoriaus subjektų grupei ataskaitinį konsolidavimo laikotarpį priskirtų viešojo sektoriaus subjektų skaičiui, taikant svertinį koeficientą 0,5.

22.4. Jei viešojo sektoriaus subjektams nereikia papildomų atsakingų asmenų (apie ką jie privalo informuoti Finansų ministeriją iki kiekvienų ataskaitinių metų lapkričio 15 dienos), jiems nustatomi mažesni finansinių ataskaitų rinkinio pildytojų ir grupės finansinių ataskaitų rinkinio pildytojų prieigų skaičiai nei proporcingai tenkantys skaičiai, o likusios VSAKIS prieigos paskirstomos kitiems viešojo sektoriaus subjektams Konsolidavimo tvarkos aprašo 22.2 ir 22.3 papunkčiuose nustatyta tvarka.

22.5. Kiekvieną ataskaitinį konsolidavimo laikotarpį finansinių ataskaitų rinkinio pildytojų ir grupės finansinių ataskaitų rinkinio pildytojų prieigų skaičiai perskirstomi tik esant reikšmingiems, palyginti su praėjusiu ataskaitiniu konsolidavimo laikotarpiu, konkretiems viešojo sektoriaus subjektams tenkančių derinamų tarpusavio operacijų arba viešojo sektoriaus subjektų grupei priskirtų viešojo sektoriaus subjektų skaičiaus pokyčiams.

23. Antras ir kiekvienas kitas finansinių ataskaitų rinkinio pildytojas atlieka Konsolidavimo tvarkos aprašo 17.1.1−17.1.4 ir 17.1.6 papunkčiuose nurodytas funkcijas.

24. Antras ir kiekvienas kitas grupės finansinių ataskaitų rinkinio pildytojas atlieka Konsolidavimo tvarkos aprašo 18.1.1−18.1.4 ir 18.1.6−18.1.9 papunkčiuose nurodytas funkcijas.

25. Skiriant Konsolidavimo tvarkos aprašo 17 ir 18 bei 23 ir 24 punktuose nurodytus atsakingus asmenis, tas pats asmuo gali būti priskirtas tik prie vienos iš šių grupių:

25.1. 1 grupė − grupės finansinių ataskaitų rinkinio stebėtojas;

25.2. 2 grupė − finansinių ataskaitų rinkinio tvirtintojas, grupės finansinių ataskaitų rinkinio tvirtintojas;

25.3. 3 grupė − finansinių ataskaitų rinkinio pildytojas, grupės finansinių ataskaitų rinkinio pildytojas;

25.4. 4 grupė − antras ir kiekvienas kitas finansinių ataskaitų rinkinio pildytojas, antras ir kiekvienas kitas grupės finansinių ataskaitų rinkinio pildytojas.

26. Naujo prie konsolidavimo schemos priskirto viešojo sektoriaus subjekto atsakingų asmenų nustatymas VSAKIS vyksta šia tvarka:

26.1. VSAKIS administratorius naujam prie konsolidavimo schemos priskirtam viešojo sektoriaus subjektui priskiria reikiamų atsakingų asmenų funkcijas atitinkančias VSAKIS naudotojų teises.

26.2. Naujo prie konsolidavimo schemos priskirto viešojo sektoriaus subjekto arba už šio subjekto finansinių ar grupės finansinių ataskaitų parengimą atsakingo viešojo sektoriaus subjekto (pagal konsoliduojančio subjekto, kuris priskirtas prie aukštesniojo konsolidavimo lygio jo viešojo sektoriaus subjekto grupėje, paklausimą) vadovas arba jo įgaliotas asmuo, vadovaudamasis vidinėmis procedūromis, paskiria atsakingus asmenis, nurodytus Konsolidavimo tvarkos aprašo 17 ir 18 bei 23 ir 24 punktuose, ir priskiria jiems funkcijas, pagal kurias nustatoma šių asmenų atsakomybė konsolidavimo proceso metu.

26.3. Informaciją apie asmenį, kuriam priskirtos funkcijos, pagal kurias nustatomos atsakingo asmens pareigos konsolidavimo proceso metu, viešojo sektoriaus subjekto vadovas arba jo įgaliotas asmuo teikia prie aukštesniojo konsolidavimo lygio priskirto grupės finansinių ataskaitų rinkinio pildytojui, kuris VSAKIS inicijuoja šio atsakingo asmens skyrimą. Informacija apie atsakingą asmenį teikiama užpildant Konsolidavimo tvarkos aprašo 3 priede pateiktą formą.

27. Jeigu atsakingas asmuo neinicijavo ir (arba) nepatvirtino savo arba kitų viešojo sektoriaus subjektų atsakingų asmenų keitimo VSAKIS, viešojo sektoriaus subjekto vadovas arba jo įgaliotas asmuo, jeigu reikia, privalo kreiptis į kito viešojo sektoriaus subjekto atsakingus asmenis, turinčius teisę atlikti atsakingo asmens keitimo inicijavimą ir (arba) patvirtinimą, nurodydamas viešojo sektoriaus subjekto kodą, pavadinimą, naujo skiriamo atsakingo asmens funkciją, vardą, pavardę ir elektroninio pašto adresą.

28. Konsolidavimo tvarkos aprašo 4 priede detalizuotas atsakingų asmenų skyrimas. Šios konsolidavimo procedūros veiksmus turi teisę atlikti Konsolidavimo tvarkos aprašo 26 punkte nustatyti viešojo sektoriaus subjektai ir VSAKIS administratorius.

29. Atsakingo asmens keitimą, esant poreikiui, VSAKIS atlieka visi viešojo sektoriaus subjektai šia tvarka:

29.1. Inicijuojamas atsakingo asmens keitimas, kurį inicijuoja šie viešojo sektoriaus subjekto atsakingi asmenys:

29.1.1. finansinių ataskaitų rinkinio pildytojas inicijuoja savo, kaip atsakingo asmens, keitimą;

29.1.2. finansinių ataskaitų rinkinio tvirtintojas inicijuoja jį paskyrusio viešojo sektoriaus subjekto finansinių ataskaitų rinkinio pildytojo ir (arba) savo, kaip atsakingo asmens, keitimą;

29.1.3. grupės finansinių ataskaitų rinkinio pildytojas inicijuoja savo, kaip atsakingo asmens, ir (arba) visų atsakingų asmenų, priskirtų prie žemesniojo konsolidavimo lygio jo viešojo sektoriaus subjekto grupėje, keitimą;

29.1.4. grupės finansinių ataskaitų rinkinio tvirtintojas inicijuoja menamo subjekto, už kurį yra atsakingas pagal konsolidavimo schemą, grupės finansinių ataskaitų rinkinio pildytojo, stebėtojo ir (arba) savo, kaip atsakingo asmens, keitimą ir (arba) visų atsakingų asmenų, priskirtų prie žemesniojo konsolidavimo lygio jo viešojo sektoriaus subjekto grupėje, keitimą;

29.1.5. grupės finansinių ataskaitų rinkinio stebėtojas inicijuoja savo, kaip atsakingo asmens, keitimą ir (arba) visų atsakingų asmenų, priskirtų prie žemesniojo konsolidavimo lygio jo viešojo sektoriaus subjekto grupėje, keitimą.

29.2. Tvirtinamas atsakingo asmens keitimas, kurį tvirtina šie atsakingi asmenys:

29.2.1. finansinių ataskaitų rinkinio tvirtintojas tvirtina jį paskyrusio viešojo sektoriaus subjekto finansinių ataskaitų rinkinio pildytojo keitimą;

29.2.2. grupės finansinių ataskaitų rinkinio tvirtintojas tvirtina menamo subjekto, už kurį yra atsakingas pagal konsolidavimo schemą, grupės finansinių ataskaitų rinkinio pildytojo, stebėtojo ir (arba) visų atsakingų asmenų, priskirtų prie žemesniojo konsolidavimo lygio jo viešojo sektoriaus subjekto grupėje, keitimą.

30. Konsolidavimo tvarkos aprašo 5 priede detalizuotas atsakingų asmenų keitimo inicijavimas ir tvirtinimas.

Konsolidavimo schemos rengimas

31. Konsolidavimo schemą rengia Finansų ministerijos administracijos padalinys, kurio nuostatuose nustatyta tokia pareiga. Konsolidavimo schema turi būti parengta ir pateikta finansų ministrui tvirtinti iki kiekvienų metų gruodžio 31 dienos.

32. Viešojo sektoriaus subjektai informuoja apie ataskaitiniu konsolidavimo laikotarpiu savo kontroliuojamus ir (arba) valdomus viešojo sektoriaus subjektus ir šių subjektų kontroliuojamus ir (arba) valdomus viešojo sektoriaus subjektus, kaip nurodyta įsakymo 2.3.1 papunktyje. Pavyzdinė informacijos pateikimo forma pateikta Konsolidavimo tvarkos aprašo 6 priede.

33. Viešojo sektoriaus subjektai teikia Finansų ministerijai informaciją, kaip nurodyta įsakymo 2.3.2 papunktyje. Pavyzdinė informacijos pateikimo forma pateikta Konsolidavimo tvarkos aprašo 7 priede.

34. Konsolidavimo schemoje esančiame viešojo sektoriaus subjektų hierarchiniame sąraše turi būti ši informacija:

34.1. viešojo sektoriaus subjekto kodas;

34.2. viešojo sektoriaus subjekto pavadinimas;

34.3. viešojo sektoriaus subjekto teisinė forma;

34.4. data, nuo kada viešojo sektoriaus subjektas įtrauktas į viešojo sektoriaus subjektų sąrašą;

34.5. data, nuo kada viešojo sektoriaus subjektas nebepatenka į viešojo sektoriaus subjektų sąrašą (reorganizavimo (likvidavimo) data arba viešojo sektoriaus subjekto teisinio statuso praradimo data nurodoma Konsolidavimo tvarkos aprašo III skyriuje nustatytais atvejais);

34.6. viešojo sektoriaus subjekto, administruojančio menamą subjektą, nurodytą Konsolidavimo tvarkos aprašo 13.1 papunktyje, pavadinimas ir kodas;

34.7. viešojo sektoriaus subjekto (subjektų), prie kurio (kurių) VSAKIS prijungiamas reorganizuojamas viešojo sektoriaus subjektas, arba reorganizuotų sujungimo (padalijimo) atveju įsteigtų naujų viešojo sektoriaus subjektų pavadinimai ir kodai;

34.8. tuščias pastabos laukas (jame nurodoma kitiems viešojo sektoriaus subjektams reikšminga informacija).

35. Finansų ministerijos interneto svetainėje skelbiama:

35.1. per 10 dienų nuo ataskaitinių finansinių metų pabaigos – visų viešojo sektoriaus subjektų, ataskaitiniu konsolidavimo laikotarpiu dalyvaujančių konsolidavimo procese, sąrašas;

35.2. per 10 dienų nuo ataskaitinių finansinių metų pabaigos – viešojo sektoriaus subjektų, kurių finansinių ataskaitų rinkinių duomenys ir eliminavimo informacija nebuvo įtraukti į praėjusio ataskaitinio konsolidavimo laikotarpio grupės finansinių ataskaitų rinkinį ir kurie privalo pateikti pradinių likučių informaciją, sąrašas;

35.3. kiekvieną kalendorinį mėnesį iki 30 dienos – viešojo sektoriaus subjektų, kurie ataskaitiniu konsolidavimo laikotarpiu yra likviduojami, reorganizuojami, išregistruoti ar prarado viešojo sektoriaus subjekto teisinį statusą, sąrašas.

36. Konsolidavimo tvarkos aprašo 8 priede detalizuotas konsolidavimo schemos rengimas.

Duomenų apie nuosavybės dalis ir dalininko kapitalo sumas teikimas ir tvirtinimas

37. Visų lygių konsoliduojantys subjektai į VSAKIS teikia Konsolidavimo metodikoje nustatytus duomenis apie nuosavybės dalis.

38. Pirmą kartą į VSAKIS pateiktus duomenis apie nuosavybės dalis į kitą ataskaitinį konsolidavimo laikotarpį pati VSAKIS perkelia automatiškai, o vėlesniais metais konsoliduojantys subjektai patikrina VSAKIS jau esančius duomenis ir koreguoja juos, jei yra pasikeitimų.

39. Jeigu viešojo sektoriaus subjektas neturi tiesiogiai kontroliuojamų viešojo sektoriaus subjektų, bet turi netiesiogiai kontroliuojamų ir (arba) valdomų viešojo sektoriaus subjektų, už duomenų apie šio viešojo sektoriaus subjekto netiesiogiai kontroliuojamų ir (arba) valdomų viešojo sektoriaus subjektų nuosavybės dalis teikimą VSAKIS yra atsakingas konsoliduojantis subjektas, atsakingas už viešojo sektoriaus subjekto, kontroliuojančio netiesiogiai kontroliuojamą ir (arba) valdomą viešojo sektoriaus subjektą, grupės finansinių ataskaitų parengimą. Grupės finansinių ataskaitų rinkinio nerengiantys viešojo sektoriaus subjektai, priskiriami prie III konsolidavimo lygio, privalo pateikti viešojo sektoriaus subjektui, atsakingam už II konsolidavimo lygio grupės finansinių ataskaitų rinkinio rengimą, duomenis apie kitų viešojo sektoriaus subjektų nuosavybės dalį (procentais), kurią jie valdo.

40. Duomenų apie nuosavybės dalis teikimas, kai keli viešojo sektoriaus subjektai atskirai to paties subjekto nekontroliuoja, tačiau kontroliuoja jį kartu:

40.1. kai jų turima nuosavybės dalis nėra vienoda, už duomenų apie kontroliuojamo viešojo sektoriaus subjekto nuosavybės dalis teikimą į VSAKIS yra atsakingas tas konsoliduojantis subjektas, kuris turi didesnę nuosavybės dalį, neatsižvelgiant į tai, ar bent vienas arba visi subjektai įgyvendina valstybės, kaip dalininkės, teises ir pareigas;

40.2. kai jų turima nuosavybės dalis yra vienoda, už duomenų apie kontroliuojamo viešojo sektoriaus subjekto nuosavybės dalis teikimą į VSAKIS yra atsakingas tas subjektas, kuris įgyvendina valstybės, kaip dalininkės, teises ir pareigas;

40.3. kai visų viešojo sektoriaus subjektų turima viešojo sektoriaus subjekto nuosavybės dalis yra vienoda ir visi viešojo sektoriaus subjektai įgyvendina valstybės, kaip dalininkės, teises ir pareigas, viešojo sektoriaus subjektai turi susitarti, kuris viešojo sektoriaus subjektas duomenis apie nuosavybės dalis teiks į VSAKIS.

41. Pateiktų duomenų apie nuosavybės dalis tvirtinimas VSAKIS atliekamas dviem etapais:

41.1. pirma, grupės finansinių ataskaitų rinkinio pildytojas patvirtina, kad pateikti duomenys yra išsamūs ir teisingi;

41.2. antra, grupės finansinių ataskaitų rinkinio tvirtintojas patvirtina grupės finansinių ataskaitų rinkinio pildytojo pateiktus duomenis, užtikrindamas, kad pateikti duomenys yra patikimi ir teisingi.

42. Jei VSAKIS veiklos administratorius nustato pateiktų duomenų apie nuosavybės dalis klaidų, jis duomenis grąžina koreguoti atitinkamo viešojo sektoriaus subjekto grupės finansinių ataskaitų rinkinio pildytojui.

43. Grupės finansinių ataskaitų rinkinio pildytojui ir tvirtintojui laiku neatlikus Konsolidavimo tvarkos aprašo 41 punkte nustatytų veiksmų, VSAKIS veiklos administratorius išsiunčia pranešimą, kuriame nurodo patvirtinimo terminą. Jei grupės finansinių ataskaitų rinkinio pildytojai ir tvirtintojai, gavę pranešimą, neatlieka Konsolidavimo tvarkos aprašo 41 punkte nurodytų veiksmų, VSAKIS veiklos administratorius patvirtina duomenis apie nuosavybės dalis VSAKIS.

44. Konsolidavimo tvarkos aprašo 9 priede detalizuotas duomenų apie nuosavybės dalis pateikimas ir tvirtinimas.

Viešojo sektoriaus subjekto, kuris yra viešoji įstaiga, duomenų apie dalininkų kapitalo sumas teikimas ir tvirtinimas

45. Viešojo sektoriaus subjektai, kurie yra viešosios įstaigos, išskyrus Konsolidavimo tvarkos aprašo 68 punkte nurodytus atvejus, teikia duomenis apie dalininkų kapitalo sumas – užpildo Konsolidavimo metodikos 2 priedo 3 lentelę. Laiku nepateikus šių duomenų, VSAKIS veiklos administratorius išsiunčia pranešimą, kuriame nurodo duomenų patvirtinimo terminą. Jei finansinių ataskaitų rinkinio pildytojai ir tvirtintojai gavę pranešimą neužpildo Konsolidavimo metodikos 2 priedo 3 lentelės, duomenis apie dalininkų kapitalą VSAKIS patvirtina VSAKIS veiklos administratorius.

46. Konsolidavimo tvarkos aprašo 14 priede detalizuotas duomenų apie dalininkų kapitalo sumas pateikimas ir tvirtinimas.

Tarpusavio operacijų informacijos, kuri yra derinama

su kitais viešojo sektoriaus subjektais, teikimas ir derinimas

47. Kiekvienas viešojo sektoriaus subjektas į VSAKIS tarpusavio operacijų derinimo sritį pateikia tarpusavio operacijų informaciją ir ją suderina atskirai su kiekvienu Konsolidavimo tvarkos aprašo 35.1 ir 35.2 papunkčiuose nurodytuose viešojo sektoriaus subjektų sąrašuose nurodytu viešojo sektoriaus subjektu. Tarpusavio operacijų informacija, kuri turi būti derinama su viešojo sektoriaus subjektais, nustatyta Konsolidavimo metodikoje.

48. Tarpusavio operacijų informacija pateikiama VSAKIS nurodant metinio laikotarpio požymį, išskyrus Konsolidavimo tvarkos aprašo III skyriuje nustatytus atvejus.

49. Jeigu viešojo sektoriaus subjektas į viešojo sektoriaus subjektų sąrašus įtrauktas ne nuo ataskaitinio konsolidavimo laikotarpio pradžios, informacija apie tarpusavio operacijas su šiuo viešojo sektoriaus subjektu turi būti teikiama ir derinama tik nuo datos, kada šis viešojo sektoriaus subjektas buvo įtrauktas į viešojo sektoriaus subjektų sąrašus (data, nuo kada konkretus viešojo sektoriaus subjektas įtrauktas į viešojo sektoriaus subjektų sąrašus, nurodyta sąraše, nustatytame Konsolidavimo tvarkos aprašo 35.1 papunktyje).

50. Jeigu viešojo sektoriaus subjektas nebepatenka į viešojo sektoriaus subjektų sąrašus nepasibaigus ataskaitiniam konsolidavimo laikotarpiui, informacija apie tarpusavio operacijas su šiuo viešojo sektoriaus subjektu turi būti teikiama ir derinama tik iki datos, iki kurios viešojo sektoriaus subjektas buvo viešojo sektoriaus subjektų sąrašuose (data, nuo kada viešojo sektoriaus subjektas nebepatenka į viešojo sektoriaus subjektų sąrašus, nurodyta viešojo sektoriaus subjektų sąraše, nustatytame Konsolidavimo tvarkos aprašo 35.3 papunktyje).

51. Jeigu viešojo sektoriaus subjektas vykdo tarpusavio operaciją su menamu subjektu, nurodytu Konsolidavimo tvarkos aprašo 13.1 papunktyje, tačiau viešojo sektoriaus subjekto finansinėje apskaitoje ši tarpusavio operacija registruojama su viešojo sektoriaus subjektu, administruojančiu šį menamą subjektą, informaciją apie tokią tarpusavio operaciją viešojo sektoriaus subjektas turi pateikti į VSAKIS ir suderinti su menamu subjektu (nepriklausomai nuo to, kaip ši operacija užregistruota finansinėje apskaitoje).

52. Teikiant tarpusavio operacijų informaciją menamiems subjektams, nurodytiems Konsolidavimo tvarkos aprašo 13.1 papunktyje, ir su jais derinant šia informaciją, turi būti naudojamas atitinkamam menamam subjektui skirtas menamas kodas.

53. Konsolidavimo tvarkos aprašo 10 priede detalizuotas tarpusavio operacijų informacijos teikimas ir derinimas.

Tarpusavio operacijų informacijos perkėlimas detalizavimui atlikti

54. VSAKIS administratorius perkelia viešojo sektoriaus subjektų tarpusavio operacijų informaciją iš VSAKIS tarpusavio operacijų derinimo srities į VSAKIS konsolidavimo sritį detalizavimui atlikti VSAKIS veiklos dokumentuose nustatytu periodiškumu, bet ne rečiau kaip 2 kartus per parą. Informacijos perkėlimo periodiškumas ir laikas skelbiami Finansų ministerijos interneto svetainėje.

55. Perkelti vieno viešojo sektoriaus subjekto tarpusavio operacijų informaciją taip pat gali VSAKIS veiklos administratorius, kai viešojo sektoriaus subjektas pateikia atskirą prašymą su nurodytomis tokio perkėlimo priežastimis ir aplinkybėmis.

Finansinių ataskaitų rinkinio duomenų ir eliminavimo informacijos teikimas ir tvirtinimas

56. Atsakingi asmenys teikia (užpildo VSAKIS duomenų įvedimo formas) Konsolidavimo metodikoje nustatytus pateikti finansinių ataskaitų rinkinio duomenis ir eliminavimo informaciją bei tvirtina teikiamų finansinių ataskaitų rinkinio duomenų (nurodytų VSAKIS duomenų įvedimo formose) ir eliminavimo informacijos duomenų tikrumą.

57. VSAKIS automatiškai (pagal Finansų ministerijos nustatytas VSAKIS Viešojo sektoriaus subjektų finansinių ataskaitų korektiškumo tikrinimo taisykles (toliau – Korektiškumo tikrinimo taisyklės) patikrinus viešojo sektoriaus subjektų pateiktus finansinių ataskaitų rinkinio duomenis ir eliminavimo informaciją, finansinių ataskaitų rinkinio pildytojas gauna klaidų sąrašą ir nuorodą apie pateiktų duomenų ir informacijos būseną (blokuojama arba įspėjama). Korektiškumo tikrinimo taisyklės nustatomos VSAKIS atsižvelgiant į viešojo sektoriaus apskaitos ir finansinės atskaitomybės standartų ir kitų teisės aktų, reglamentuojančių viešojo sektoriaus subjektų finansinės apskaitos tvarkymą, nuostatas. Jeigu finansinių ataskaitų rinkinyje ir eliminavimo informacijoje yra klaidų, kurių kontrolės būsena yra blokavimas, finansinių ataskaitų rinkinio pildytojas negali pateikti šio rinkinio VSAKIS.

58. Pateiktų finansinių ataskaitų rinkinio duomenų ir eliminavimo informacijos duomenų tvirtinimas VSAKIS atliekamas dviem etapais:

58.1. pirma, finansinių ataskaitų rinkinio pildytojas patvirtina, kad pateikti duomenys yra išsamūs ir teisingi;

58.2. antra, finansinių ataskaitų rinkinio tvirtintojas patvirtina finansinių ataskaitų rinkinio pildytojo pateiktus duomenis, užtikrindamas, kad finansinių ataskaitų rinkinio (pasirašyto įstaigos vadovo ar jo įgalioto asmens) informacija ir į VSAKIS pateikto finansinių ataskaitų rinkinio duomenys sutampa, yra patikimi ir teisingi.

59. Viešojo sektoriaus subjektai po konsolidavimo kalendoriuje nustatyto finansinių ataskaitų rinkinio duomenų ir eliminavimo informacijos duomenų patvirtinimo momento gali tikslinti tik eliminavimo informaciją ir tik gavę leidimą iš konsoliduojančio subjekto, prie kurio grupės priskiriamas viešojo sektoriaus subjektas arba kuris rengia ar tvirtina grupės finansinių ataskaitų rinkinį, ir visų konsoliduojančių subjektų, priskirtų prie žemesniojo konsolidavimo lygio.

60. Viešojo sektoriaus subjektai prašymus tikslinti finansinių ataskaitų rinkinio duomenis ir eliminavimo informacijos duomenis Konsolidavimo tvarkos aprašo 59 punkte nustatytu atveju siunčia konsoliduojančiam subjektui, prie kurio viešojo sektoriaus subjektų grupės jie priskirti, nurodydami priežastį, kodėl duomenys turi būti tikslinami. Viešojo sektoriaus subjektui galimybė tikslinti duomenis VSAKIS sudaroma, kai leidimą duoda konsoliduojantis subjektas, kuris atsakingas už grupės finansinių ataskaitų rinkinio patvirtinimą.

61. Viešojo sektoriaus subjektai, gavę Konsolidavimo tvarkos aprašo 60 punkte nustatytą leidimą, gali tikslinti finansinių ataskaitų rinkinio duomenis ir eliminavimo informacijos duomenis ne ilgiau kaip iki grupės finansinių ataskaitų rinkinio patvirtinimo. Konsoliduojantis subjektas gali nustatyti kitokį (ankstesnį) terminą.

62. Konsoliduojantys subjektai, prasidėjus valstybės metinių finansinių ataskaitų rinkinio ir nacionalinio metinių ataskaitų rinkinio parengimui, dėl finansinių ataskaitų rinkinio duomenų ir eliminavimo informacijos duomenų tikslinimo kreipiasi į Finansų ministeriją.

63. Konsolidavimo tvarkos aprašo 11 priede detalizuotas finansinių ataskaitų rinkinio duomenų ir eliminavimo informacijos duomenų teikimas ir tvirtinimas.

Nacionalinio metinių finansinių ataskaitų rinkinio rengimas

64. Grupės finansinių ataskaitų rinkinys rengiamas ir jo duomenys VSAKIS tvirtinami palaipsniui nuo žemiausiojo konsolidavimo lygio iki aukščiausiojo. Pirmiausia parengiami prie žemiausiojo konsolidavimo lygio priskirtų grupių finansinių ataskaitų rinkiniai. Tada rengiami prie vienu konsolidavimo lygiu aukščiau priskirtų grupių finansinių ataskaitų rinkiniai, kol parengiamas nacionalinis metinių finansinių ataskaitų rinkinys.

65. Grupės finansinių ataskaitų rinkinių duomenų tikslinimas atliekamas Konsolidavimo tvarkos aprašo 59–61 punktuose nustatyta tvarka.

66. Grupės finansinių ataskaitų rinkinys pasirašomas Lietuvos Respublikos viešojo sektoriaus atskaitomybės įstatyme nustatyta tvarka.

67. Konsolidavimo tvarkos aprašo 12 priede detalizuotas grupės finansinių ataskaitų rinkinio rengimas ir tvirtinimas.

III SKYRIUS

LIKVIDUOJAMŲ (LIKVIDUOTŲ), REORGANIZUOJAMŲ (REORGANIZUOTŲ) IR KITŲ VIEŠOJO SEKTORIAUS SUBJEKTŲ, KEIČIANČIŲ (PAKEITUSIŲ) TEISINĮ STATUSĄ, DUOMENŲ TEIKIMAS

68. Jei viešojo sektoriaus subjektas ataskaitiniu konsolidavimo laikotarpiu reorganizuojamas, likviduojamas arba nebepatenka į viešojo sektoriaus subjektų sąrašus, nors ataskaitinis konsolidavimo laikotarpis dar nepasibaigęs, nes nebeatitinka viešojo sektoriaus subjekto sąvokos pagal Viešojo sektoriaus atskaitomybės įstatymo 2 straipsnio 20 dalį, šio viešojo sektoriaus subjekto finansinių ataskaitų rinkinio duomenys ir eliminavimo informacija į VSAKIS teikiami pagal paskutinės jo veiklos dienos duomenis, nurodant tarpinio laikotarpio požymį reorganizavimo arba likvidavimo data ar data, kurią viešojo sektoriaus subjektas prarado viešojo sektoriaus subjekto teisinį statusą, išskyrus atvejus, nurodytus Konsolidavimo tvarkos aprašo 70 ir 71 punktuose.

69. VSAKIS viešojo sektoriaus subjekto reorganizavimo arba likvidavimo data nustatoma tokia tvarka:

69.1. pagal viešojo sektoriaus subjektų pateiktą informaciją apie reorganizavimo arba likvidavimo datą. Ši data lyginama su Juridinių asmenų registre nurodyta išregistravimo data. Jei Juridinių asmenų registre nurodyta data yra vėlesnė, išskyrus Konsolidavimo tvarkos aprašo 69.3 papunktyje nustatytą atvejį, nustatoma būtent ši data;

69.2. menamo subjekto, nurodyto Konsolidavimo tvarkos aprašo 13.1 papunktyje, reorganizavimo arba likvidavimo data nustatoma pagal administruojančio viešojo sektoriaus subjekto pateiktą informaciją apie reorganizavimo arba likvidavimo datą. Reorganizavimo arba likvidavimo data yra laikoma teisės akte, kuriame yra sprendimas reorganizuoti ar likviduoti subjektą, nustatyta data;

69.3. jei viešojo sektoriaus subjekto nurodyta reorganizavimo arba likvidavimo data ir išregistravimo iš Juridinių asmenų registro ar teisės akte, kuriame yra sprendimas reorganizuoti ar likviduoti subjektą, nustatyta data patenka į skirtingus ataskaitinius konsolidavimo laikotarpius, viešojo sektoriaus subjektas VSAKIS veiklos administratorių turi informuoti, kokios datos duomenimis buvo parengti paskutiniai finansinių ataskaitų rinkiniai.

70. Kai viešojo sektoriaus subjekto reorganizavimo data sutampa su paskutine ataskaitinio konsolidavimo laikotarpio diena, o viešojo sektoriaus subjektas, kuriam pereina reorganizuotų viešojo sektoriaus subjektų turtas ir įsipareigojimai, šį turtą ir įsipareigojimus perima ne anksčiau kaip kito ataskaitinio konsolidavimo laikotarpio pirmąją dieną, reorganizuojami viešojo sektoriaus subjektai metinių finansinių ataskaitų rinkinio duomenis ir eliminavimo informaciją teikia reorganizavimo data VSAKIS nurodydami metinio laikotarpio požymį, o viešojo sektoriaus subjektai, kuriems pereina reorganizuotų subjektų teisės ir pareigos, duomenis ir informaciją teikia kitą ataskaitinį konsolidavimo laikotarpį.

71. Viešojo sektoriaus subjektai metinių finansinių ataskaitų rinkinio duomenis ir eliminavimo informaciją teikia VSAKIS nurodydami metinio laikotarpio požymį šiais nustatytais atvejais:

71.1. kai likvidavimo data arba data, kurią viešojo sektoriaus subjektas prarado viešojo sektoriaus subjekto teisinį statusą, sutampa su paskutine ataskaitinio konsolidavimo laikotarpio diena;

71.2. kai ataskaitiniu konsolidavimo laikotarpiu pasikeičia viešojo sektoriaus subjekto pavaldumas;

71.3. kai ataskaitiniu konsolidavimo laikotarpiu įgyjamas viešojo sektoriaus subjekto teisinis statusas.

72. Reorganizuojamo, likviduojamo viešojo sektoriaus subjekto arba viešojo sektoriaus subjekto, praradusio viešojo sektoriaus subjekto teisinį statusą, duomenis ir informaciją į VSAKIS teikia atsakingi asmenys Konsolidavimo tvarkos aprašo nustatyta tvarka per 60 dienų nuo viešojo sektoriaus subjekto reorganizavimo ar likvidavimo arba viešojo sektoriaus subjekto teisinio statuso praradimo dienos, tačiau ne vėliau kaip iki metinių finansinių ataskaitų rinkinio duomenų ir eliminavimo informacijos pateikimo VSAKIS pabaigos, nustatytos einamųjų metų konsolidavimo kalendoriuje.

73. Jei reorganizuojamo, likviduojamo viešojo sektoriaus subjekto arba viešojo sektoriaus subjekto, praradusio viešojo sektoriaus subjekto teisinį statusą, atsakingi asmenys negali į VSAKIS pateikti metinių finansinių ataskaitų rinkinio duomenų ir eliminavimo informacijos, jie Konsolidavimo metodikoje nustatytus duomenis ir informaciją, reikalingus grupės finansinių ataskaitų rinkiniui rengti, konsoliduojančiam subjektui arba jo paskirtam teikti į VSAKIS reorganizuoto viešojo sektoriaus subjekto duomenis po reorganizavimo naujam įsteigtam arba reorganizuoto viešojo sektoriaus subjekto teises ir pareigas perėmusiam viešojo sektoriaus subjektui teikia raštu Konsolidavimo metodikos prieduose nustatyta forma (įskaitant informaciją apie raštu su kitais viešojo sektoriaus subjektais suderintas tarpusavio operacijas ir nederinamas operacijas) per 20 dienų nuo viešojo sektoriaus subjekto likvidavimo arba reorganizavimo datos.

74. Konsolidavimo tvarkos aprašo 73 punkte nustatytu atveju finansinių ataskaitų rinkinio duomenis ir eliminavimo informaciją VSAKIS nurodydami tarpinio laikotarpio požymį (vykdydami konsolidavimo procedūras, nustatytas Konsolidavimo tvarkos aprašo 8.1, 8.7 ir 8.9 papunkčiuose) per 60 dienų nuo viešojo sektoriaus subjekto likvidavimo ar reorganizavimo arba viešojo sektoriaus subjekto teisinio statuso praradimo dienos, tačiau ne vėliau kaip iki finansinių ataskaitų rinkinio ir eliminavimo duomenų pateikimo pabaigos, nustatytos einamųjų metų konsolidavimo kalendoriuje, teikia ir tvirtina šie viešojo sektoriaus subjektai:

74.1. už likviduoto ar viešojo sektoriaus subjekto teisinį statusą praradusio viešojo sektoriaus subjekto metinių finansinių ataskaitų rinkinio konsolidavimą atsakingas viešojo sektoriaus subjektas – likviduoto ar viešojo sektoriaus subjekto teisinį statusą praradusio viešojo sektoriaus subjekto duomenis;

74.2. už reorganizuoto viešojo sektoriaus subjekto metinių finansinių ataskaitų rinkinio konsolidavimą atsakingas viešojo sektoriaus subjektas arba jo paskirtas po reorganizavimo naujas įsteigtas arba reorganizuoto viešojo sektoriaus subjekto teises ir pareigas perėmęs viešojo sektoriaus subjektas – reorganizuoto viešojo sektoriaus subjekto duomenis.

75. Jeigu viešojo sektoriaus subjektai turėjo tarpusavio operacijų su ataskaitiniu konsolidavimo laikotarpiu likviduotu, reorganizuotu arba viešojo sektoriaus subjekto teisinį statusą praradusiu viešojo sektoriaus subjektu, jie informaciją apie tarpusavio operacijas su šiuo subjektu privalo suderinti VSAKIS nurodydami tarpinio laikotarpio požymį reorganizavimo, likvidavimo data arba data, kurią viešojo sektoriaus subjektas prarado viešojo sektoriaus subjekto teisinį statusą, o operacijas detalizuoti nurodydami metinio laikotarpio požymį, kai teikiami finansinių ataskaitų rinkinio ir eliminavimo duomenys. Ataskaitiniu konsolidavimo laikotarpiu reorganizuoti, likviduoti viešojo sektoriaus subjektai, viešojo sektoriaus subjektai, praradę viešojo sektoriaus subjekto teisinį statusą, ir datos, nuo kada jie nebepatenka į viešojo sektoriaus subjektų sąrašus, skelbiami sąraše, nurodytame Konsolidavimo tvarkos aprašo 35.3 papunktyje.

__________________

PATVIRTINTA

Lietuvos Respublikos finansų ministro

2011 m. balandžio 19 d. įsakymu Nr. 1K-152

(Lietuvos Respublikos finansų ministro

2024 m. kovo 13 d. įsakymo Nr. 1K-94

redakcija)

VIEŠOJO SEKTORIAUS SUBJEKTŲ FINANSINIŲ ATASKAITŲ KONSOLIDAVIMO METODIKA

I SKYRIUS

BENDROSIOS NUOSTATOS

1. Viešojo sektoriaus subjektų finansinių ataskaitų konsolidavimo metodikoje (toliau – Konsolidavimo metodika) nustatomi duomenys ir informacija, kuriuos viešojo sektoriaus subjektų grupės metinių finansinių ataskaitų rinkiniams (toliau – grupės finansinių ataskaitų rinkiniai) parengti viešojo sektoriaus subjektai konsolidavimo proceso metu vykdydami procedūras, kurias grupės finansinių ataskaitų rinkinių rengimo metu turi atlikti viešojo sektoriaus subjektai ir kurios aprašytos šiuo finansų ministro įsakymu patvirtintame Viešojo sektoriaus subjektų finansinių ataskaitų konsolidavimo tvarkos apraše (toliau – Konsolidavimo tvarkos aprašas), teikia į Viešojo sektoriaus apskaitos ir ataskaitų konsolidavimo informacinę sistemą (toliau – VSAKIS), t. y. užpildo VSAKIS duomenų įvedimo formas, kurių pagrindiniai kodavimo principai, naudojami VSAKIS, santrumpų ir sąvokų paaiškinimai, teikiamos informacijos, saugomos VSAKIS, požymiai nurodyti Konsolidavimo metodikos 1 priede.

2. Konsolidavimo metodikoje vartojamos sąvokos:

2.1. Kontroliuojančiojo viešojo sektoriaus subjekto nuosavybės dalis (toliau – nuosavybės dalis) – nuosavybės vertybinių popierių arba kito turto dalis, už kurią kontroliuojančiajam viešojo sektoriaus subjektui suteikiama teisė daryti reikšmingą arba lemiamą poveikį. Biudžetinės įstaigos, kontroliuojamos vieno viešojo sektoriaus subjekto, ir išteklių bei mokesčių fondų nuosavybės dalis lygi 100 procentų.

2.2. Kitos Konsolidavimo metodikoje vartojamos sąvokos suprantamos taip, kaip jos apibrėžtos Lietuvos Respublikos viešojo sektoriaus atskaitomybės įstatyme, Lietuvos Respublikos valstybės iždo įstatyme ir finansų ministro patvirtintuose viešojo sektoriaus apskaitos ir finansinės atskaitomybės standartuose (toliau – VSAFAS).

II SKYRIUS

VIEŠOJO SEKTORIAUS SUBJEKTAI IR JŲ TEIKIAMI DUOMENYS BEI INFORMACIJA

3. Viešojo sektoriaus subjektai, atsižvelgiant į jų pareigas ir funkcijas, susijusias su duomenų teikimu konsolidavimo proceso metu, skirstomi į:

3.1. viešojo sektoriaus subjektus, teikiančius duomenis grupės finansinių ataskaitų rinkiniams parengti (prie šios grupės priskiriami visi viešojo sektoriaus subjektai);

3.2. konsoliduojančius subjektus – viešojo sektoriaus subjektus, kurie rengia grupės finansinių ataskaitų rinkinius ir kurie priskirti prie IV ir aukštesniųjų konsolidavimo lygių pagal finansų ministro patvirtintą konsolidavimo schemą, (toliau – konsoliduojantis subjektas).

4. Viešojo sektoriaus subjektai grupės finansinių ataskaitų rinkiniams parengti teikia šiuos duomenis:

4.1. duomenis apie dalininkų kapitalo sumas – Konsolidavimo metodikos 3.1 papunktyje nurodyti viešojo sektoriaus subjektai, kurių teisinė forma yra viešoji įstaiga, ir duomenis apie nuosavybės dalis – Konsolidavimo metodikos 3.2 papunktyje nurodyti viešojo sektoriaus subjektai;

4.2. eliminavimo informaciją:

4.2.1. informaciją apie tarpusavio operacijų suderinimą su visais viešojo sektoriaus subjektais, su kuriais per ataskaitinį laikotarpį turėjo tarpusavio operacijas (toliau – derinamos operacijos), ir detalizuotus derinamų operacijų duomenis – Konsolidavimo metodikos 3.1 papunktyje nurodyti viešojo sektoriaus subjektai. Kiekvienas viešojo sektoriaus subjektas teikia informaciją apie operacijas su kiekvienu viešojo sektoriaus subjektu atskirai pagal Konsolidavimo metodikos 3 priede nurodytas tarpusavio operacijų derinimo grupes, išskyrus tuos atvejus, kai viešojo sektoriaus subjektas klaidas finansinėje apskaitoje (toliau – apskaita) taiso už ankstesnius ataskaitinius laikotarpius;

4.2.2. informaciją apie nederinamas operacijas, kaip nurodyta Konsolidavimo metodikos 18 punkte, – Konsolidavimo metodikos 3.1 papunktyje nurodyti viešojo sektoriaus subjektai;

4.3. viešojo sektoriaus subjekto arba viešojo sektoriaus subjekto, rengiančio fondų, kurie laikomi viešojo sektoriaus subjektais, metinių finansinių ataskaitų rinkinį, vadovo ar jo įgalioto asmens pasirašyto viešojo sektoriaus subjekto finansinių ataskaitų rinkinio (toliau – finansinių ataskaitų rinkiniai) duomenis – Konsolidavimo metodikos 3.1 papunktyje nurodyti viešojo sektoriaus subjektai;

4.4. grupės finansinių ataskaitų rinkinių komentarus – Konsolidavimo metodikos 3.2 papunktyje nurodyti viešojo sektoriaus subjektai;

4.5. kitus duomenis, nustatytus šio įsakymo 2.3 ir 2.4 papunkčiuose, VSAFAS ir Konsolidavimo tvarkos apraše.

5. Viešojo sektoriaus subjektai, nurodyti Konsolidavimo metodikos 4 punkte, teikia:

5.1. Konsolidavimo metodikos 4.1 papunktyje nurodytus duomenis – užpildę Konsolidavimo metodikos 2 priedo 1 ir 2 lenteles;

5.2. Konsolidavimo metodikos 4.2.1 papunktyje nurodytus duomenis – užpildę VSAKIS duomenų įvedimo formas, kurių sąrašas nurodytas Konsolidavimo metodikos 3 ir 4 prieduose;

5.3. Konsolidavimo metodikos 4.2.2 papunktyje nurodytus duomenis – užpildę VSAKIS duomenų įvedimo formas, kurių sąrašai nurodyti:

5.3.1. Konsolidavimo metodikos 5 ir 7 prieduose – pirmųjų konsolidavimo metų ataskaitiniu laikotarpiu;

5.3.2. Konsolidavimo metodikos 6 priede – kitais negu pirmųjų konsolidavimo metų ataskaitiniais laikotarpiais;

5.3.3. Konsolidavimo metodikos 8 ir 9 prieduose – visais ataskaitiniais laikotarpiais;

5.4. Konsolidavimo metodikos 4.3 papunktyje nurodytus duomenis – užpildę VSAKIS duomenų įvedimo formas, kurių sąrašas nurodytas Konsolidavimo metodikos 11 priede;

5.5. kitus šio įsakymo 2.3 ir 2.4 papunkčiuose, VSAFAS ir Konsolidavimo tvarkos apraše nurodytus duomenis patikslinančius duomenis.

6. Konsolidavimo proceso procedūros vykdomos pagal finansų ministro tvirtinamą tam tikrų metų konsolidavimo kalendorių.

III SKYRIUS

DUOMENŲ APIE NUOSAVYBĖS DALIS IR DALININKŲ KAPITALO SUMAS TEIKIMAS

7. Konsoliduojantys subjektai, išskyrus viešojo sektoriaus subjektus, atsakingus už nacionalinio metinių ataskaitų rinkinio, valstybės socialinių fondų metinių ataskaitų rinkinio ir Privalomojo sveikatos draudimo fondo metinių ataskaitų rinkinio rengimą, per VSAKIS teikia duomenis apie nuosavybės dalis – užpildo Konsolidavimo metodikos 2 priedo 1 ir 2 lenteles.

8. Konsolidavimo metodikos 2 priede teikiami duomenys apie:

8.1. tiesiogiai kontroliuojamus viešojo sektoriaus subjektus (Konsolidavimo metodikos 2 priedo 1 lentelė). Viešojo sektoriaus subjektų kontrolė nustatoma vadovaujantis Viešojo sektoriaus atskaitomybės įstatymu, 15-uoju viešojo sektoriaus apskaitos ir finansinės atskaitomybės standartu „Konsoliduotųjų finansinių ataskaitų rinkinys ir investicijos į kontroliuojamus subjektus“, patvirtintu Lietuvos Respublikos finansų ministro 2008 m. gruodžio 9 d. įsakymu Nr. 1K-433 „Dėl viešojo sektoriaus apskaitos ir finansinės atskaitomybės 15-ojo standarto patvirtinimo“, (toliau – 15-asis VSAFAS) ir Konsolidavimo metodikos 9–11 punktais. Konsolidavimo metodikos 2 priedo 1 lentelėje nurodomi visi viešojo sektoriaus subjektai, kurie priskirti prie atitinkamos viešojo sektoriaus subjektų grupės, įskaitant ir patį kontroliuojantįjį viešojo sektoriaus subjektą, teikiantį duomenis grupės finansinių ataskaitų rinkiniams parengti. Kontroliuojantysis viešojo sektoriaus subjektas, pildydamas Konsolidavimo metodikos 2 priedo 1 lentelę, informacijos apie kontroliuojamų žemesniųjų lygių konsoliduojančių subjektų nuosavybės dalis nenurodo, šie subjektai formoje nenurodomi;

8.2. valdomus viešojo sektoriaus subjektus (Konsolidavimo metodikos 2 priedo 1 lentelė). Viešojo sektoriaus subjektas nurodo visus viešojo sektoriaus subjektus, kurių jis tiesiogiai nekontroliuoja, tačiau valdo tam tikrą jų dalį, t. y. mažiau kaip 100 procentų (kontroliuoja jį kartu su kitais viešojo sektoriaus subjektais);

8.3. netiesiogiai kontroliuojamus arba valdomus viešojo sektoriaus subjektus (Konsolidavimo metodikos 2 priedo 2 lentelė). Jeigu viešojo sektoriaus subjektas neturi tiesiogiai kontroliuojamų viešojo sektoriaus subjektų, bet turi netiesiogiai kontroliuojamų arba valdomų viešojo sektoriaus subjektų, už informacijos apie šio viešojo sektoriaus subjekto netiesiogiai kontroliuojamų arba valdomų viešojo sektoriaus subjektų nuosavybės dalis teikimą yra atsakingas jį kontroliuojantis viešojo sektoriaus subjektas;

8.4. viešojo sektoriaus subjektai, kurių teisinė forma yra viešoji įstaiga, teikia informaciją – užpildo Konsolidavimo metodikos 2 priedo 3 lentelę.

9. Kai keli viešojo sektoriaus subjektai atskirai to paties subjekto nekontroliuoja, o jį kontroliuoja kartu, ir kai jų turima nuosavybės dalis yra vienoda, kontroliuojamo viešojo sektoriaus subjekto finansinių ataskaitų rinkinio duomenys įtraukiami į to viešojo sektoriaus subjekto, kuris įgyvendina valstybės, kaip dalininkės, teises ir pareigas, grupės finansinių ataskaitų rinkinį.

10. Kai visų viešojo sektoriaus subjektų turima viešojo sektoriaus subjekto nuosavybės dalis yra vienoda ir visi viešojo sektoriaus subjektai įgyvendina valstybės, kaip dalininkės, teises ir pareigas, viešojo sektoriaus subjektai turi susitarti, į kurios grupės finansinių ataskaitų rinkinį bus įtraukti šio subjekto finansinių ataskaitų rinkinio duomenys.

11. Kai keli viešojo sektoriaus subjektai tą patį viešojo sektoriaus subjektą kontroliuoja kartu, o ne kiekvienas atskirai, ir jų turima nuosavybės dalis nėra vienoda, kontroliuojamo viešojo sektoriaus subjekto finansinių ataskaitų rinkinio duomenys įtraukiami į to viešojo sektoriaus subjekto, kuris turi didesnę nuosavybės dalį, grupės finansinių ataskaitų rinkinį, neatsižvelgiant į tai, ar bent vienas arba visi subjektai įgyvendina valstybės, kaip dalininkės, teises ir pareigas.

IV SKYRIUS

ELIMINAVIMO INFORMACIJOS TEIKIMAS

12. Tais atvejais, kai teikiama eliminavimo informacija (kaip nustatyta Konsolidavimo metodikos 4.2.1 papunktyje), viešojo sektoriaus subjektas perduoda:

12.1. ne viešojo sektoriaus subjektui turtą, lėšas ir (arba) finansavimo sumas, kad šis subjektas perskirstytų turtą, lėšas ir (arba) finansavimo sumas kitiems subjektams (tarp kurių gali būti ir viešojo sektoriaus subjektų), viešojo sektoriaus subjektas, perduodantis turtą, lėšas ir (arba) finansavimo sumas, teikia informaciją apie tarpusavio operacijas su viešojo sektoriaus subjektu, gavusiu turtą, lėšas ir (arba) finansavimo sumas iš ne viešojo sektoriaus subjekto, perskirsčiusio turtą, lėšas ir (arba) finansavimo sumas;

12.2. centralizuotai valdomo valstybės turto valdytojui (toliau – CTV) valdyti, naudoti turtą ir disponuoti juo patikėjimo teise ir teikti turto priežiūros paslaugas, viešojo sektoriaus subjektas teikia informaciją apie tarpusavio operacijas su Lietuvos Respublikos finansų ministerija kaip viešojo sektoriaus subjektu, įgyvendinančiu CTV savininko teises ir pareigas, nurodydamas turtą ir (ar) finansavimo sumas;

12.3. CTV turtą, skirtą parduoti, ir akcijas, skirtas privatizuoti, viešojo sektoriaus subjektas teikia informaciją apie tarpusavio operacijas su valstybės iždu, nurodydamas finansavimo sumas.

13. Jei viešojo sektoriaus subjektas įsigyja valstybės iždo ne nuosavybės vertybinių popierių kitą ataskaitinį laikotarpį, nei buvo išleisti šie vertybiniai popieriai, eliminavimo informacija apie vertybinius popierius teikiama šia tvarka:

13.1. viešojo sektoriaus subjektas teikia eliminavimo informaciją apie įsigytus valstybės iždo ne nuosavybės vertybinius popierius už tą ataskaitinį laikotarpį, kurį įtraukė šiuos vertybinius popierius į savo apskaitą;

13.2. valstybės iždas eliminavimo informacijos neteikia, nes jo apskaitoje pripažįstamas įsipareigojimas ne viešojo sektoriaus subjektui tą ataskaitinį laikotarpį, kurį buvo išleisti vertybiniai popieriai;

13.3. pagal Konsolidavimo metodikos 13.1 papunktyje nurodytą informaciją už valstybės metinių finansinių ataskaitų rinkinio ir nacionalinio metinių finansinių ataskaitų rinkinio parengimą atsakingas subjektas daro konsolidavimo įrašus, nurodytus Konsolidavimo metodikos 53.2.6 papunktyje.

14. VSAKIS nustatomas informacijos, kuri derinama su kitais viešojo sektoriaus subjektais, reikšmingumo lygis. Didžiausia leidžiama VSAKIS su kitu viešojo sektoriaus subjektu nesuderinta suma kiekvienoje tarpusavio operacijų derinimo grupėje negali viršyti 30 eurų, išskyrus atvejus, kurie reglamentuojami VSAFAS, kituose teisės aktuose ir Finansų ministerijos teikiamose rekomendacijose dėl ataskaitų rengimo. Finansų ministerijos nuožiūra VSAKIS gali būti nustatomas skirtingas derinamos informacijos reikšmingumo lygis, neviršijantis šiame punkte minimo reikšmingumo lygio, kiekvienai tarpusavio operacijų derinimo grupei atskirai.

15. Viešojo sektoriaus subjektai, kurių finansinių ataskaitų rinkinių duomenys nebuvo įtraukti į ankstesnio ataskaitinio laikotarpio atitinkamus grupės finansinių ataskaitų rinkinius (pagal Konsolidavimo tvarkos aprašo 2.1.2 papunktį), be Konsolidavimo metodikos 4.2 papunktyje nurodytos informacijos, teikia derinamą ir nederinamą eliminavimo informaciją apie turto, įsipareigojimų, finansavimo sumų, grynojo turto straipsnių pradinius likučius (toliau – pradiniai likučiai). Viešojo sektoriaus subjektas tarpusavio operacijoms suderinti pateikia informaciją apie operacijas atskirai su kiekvienu viešojo sektoriaus subjektu pagal Konsolidavimo metodikos 4 priede nurodytas tarpusavio operacijų derinimo grupes. Viešojo sektoriaus subjektai, kurių finansinių ataskaitų rinkinių duomenys buvo įtraukti į atitinkamus grupės finansinių ataskaitų rinkinius, kitą ataskaitinį laikotarpį turi suderinti informaciją apie pradinius likučius tik su tais viešojo sektoriaus subjektais, kurių finansinių ataskaitų rinkinių duomenys nebuvo įtraukti į praėjusio ataskaitinio laikotarpio atitinkamus grupės finansinių ataskaitų rinkinius.

16. Informacija apie derinamas tarpusavio operacijas ir detalizuoti derinamų operacijų duomenys teikiami užpildant VSAKIS duomenų įvedimo formas, kurių sąrašas nurodytas Konsolidavimo metodikos 3 ir 4 prieduose ir jei reikia, detalizuojami.

17. Grupės finansinių ataskaitų rinkiniams rengti viešojo sektoriaus subjektai VSAKIS taip pat teikia informaciją apie vykdytas su kitais viešojo sektoriaus subjektais operacijas, kurių duomenys eliminuojami nederinus. Informacija apie nederinamas operacijas – tam tikra informacija, kuri nėra derinama su kitais viešojo sektoriaus subjektais ir eliminuojama pagal vieno viešojo sektoriaus subjekto pateiktą informaciją arba apskaičiuojama pagal kelių viešojo sektoriaus subjektų pateiktą nederinamą informaciją. Operacijos nederinamos ir turėtų būti eliminuojamos, jei viešojo sektoriaus subjektas taiko skirtingus apskaitinius įverčius, nustato nevienodus pajamų ar sąnaudų pripažinimo momentus ir pan.

18. Nederinamos operacijos:

18.1. registruojamos darant dvejybinį įrašą pagal vieno viešojo sektoriaus subjekto pateiktą informaciją (detaliau paaiškinta Konsolidavimo metodikos 5, 6 ir 8 prieduose):

18.1.1. apie nerealizuotą pelną, gautą nurašant, sunaudojant, parduodant ar perduodant atsargas, nematerialųjį turtą, ilgalaikį materialųjį turtą, biologinį turtą, įsigytą iš kito viešojo sektoriaus subjekto, arba nurašant, sunaudojant, parduodant ar perduodant turtą, kurį viešojo sektoriaus subjektas gavo kaip įnašą į dalininkų kapitalą:

18.1.1.1. jei vienas viešojo sektoriaus subjektas parduoda atsargas, nematerialųjį turtą, ilgalaikį materialųjį turtą ar biologinį turtą kitam viešojo sektoriaus subjektui arba perduoda jį kaip įnašą į dalininkų kapitalą, jis turi perduoti viešojo sektoriaus subjektui, kuriam toks turtas parduodamas arba perduodamas kaip įnašas į dalininkų kapitalą, ir su šiuo turtu susijusią informaciją, kuri teikiama formoje, parengtoje pagal Konsolidavimo metodikos 10 priede pateiktą formos pavyzdį;

18.1.1.2. turtą įsigijęs arba gavęs jį kaip įnašą į dalininkų kapitalą viešojo sektoriaus subjektas yra atsakingas už teisingą duomenų apie įsigytą (gautą) turtą, nurodytą Konsolidavimo metodikos 18.1.1.1 papunktyje, pateikimą eliminuoti. Eliminavimui atlikti duomenys teikiami užpildant VSAKIS duomenų įvedimo formas, pateiktas Konsolidavimo metodikos 8 priede;

18.1.1.3. iki VSAFAS taikymo pirmos dienos parduotas kitiems viešojo sektoriaus subjektams arba įsigytas iš kitų viešojo sektoriaus subjektų turtas, rengiant grupės finansines ataskaitas, nelaikomas kitiems viešojo sektoriaus subjektams parduotu turtu arba iš kitų viešojo sektoriaus subjektų įsigytu turtu. Jeigu viešojo sektoriaus subjektas pardavė kitiems viešojo sektoriaus subjektams turtą arba įsigijo iš kitų viešojo sektoriaus subjektų turtą iki VSAFAS taikymo pirmos dienos, jis neturi atlikti veiksmų, nurodytų Konsolidavimo metodikos 18.1.1.1 ir 18.1.1.2 papunkčiuose;

18.1.2. apie finansinį turtą;

18.1.3. apie išankstinių apmokėjimų ir gautinų sumų nuvertėjimą;

18.1.4. apie atidėjinius;

18.1.5. apie išankstinius apmokėjimus, kurie buvo atlikti subjektams, ataskaitiniais metais tapusiems viešojo sektoriaus subjektais arba praradusiems viešojo sektoriaus subjekto statusą;

18.1.6. apie prestižą;

18.1.7. apie finansavimo sumas:

18.1.7.1. finansavimo sumų teikėjas, suteikdamas arba perduodamas finansavimo sumas, turi nurodyti viešojo sektoriaus subjektą, kuris yra pirminis finansavimo sumų teikėjas (t. y. kuris ne perduoda finansavimo sumas, o teikia jas iš savo pajamų);

18.1.7.2. Konsolidavimo metodikos 18.1.7.1 papunktyje nurodyta informacija turi būti teikiama tik tais atvejais, kai pirminis finansavimo sumų šaltinis yra viešojo sektoriaus subjektas (jeigu teikiamos finansavimo sumos iš Europos Sąjungos, užsienio valstybių ir tarptautinių organizacijų, finansavimo sumų teikėjas neprivalo nurodyti viešojo sektoriaus subjekto, kuris yra pirminis finansavimo sumų teikėjas);

18.2. kurių duomenys apskaičiuojami pagal kelių viešojo sektoriaus subjektų pateiktą nederinamą informaciją:

18.2.1. apie investicijas į kontroliuojamus viešojo sektoriaus subjektus;

18.2.2. apie mažumos dalį;

18.3. registruojamos darant viengubą įrašą pagal vieno viešojo sektoriaus subjekto pateiktą informaciją (užpildant VSAKIS duomenų įvedimo formas, pateiktas Konsolidavimo metodikos 7 ir 9 prieduose).

19. Viešojo sektoriaus subjektas, kurio finansinių ataskaitų rinkinio duomenys nebuvo įtraukti į praėjusio ataskaitinio laikotarpio atitinkamą grupės finansinių ataskaitų rinkinį, be Konsolidavimo metodikos 18 punkte nurodytos informacijos, teikia informaciją apie pradinių likučių nederinamas operacijas (užpildydamas VSAKIS duomenų įvedimo formas, pateiktas Konsolidavimo metodikos 5, 6 ir 7 prieduose).

20. Tarpusavio operacijų derinimo grupėse ir duomenų įvedimo formose, nurodytose Konsolidavimo metodikos 16, 18 ir 19 punktuose, VSAKIS prie atitinkamų duomenų įvedimo laukų nurodyta, su kokiu ženklu (pliuso ar minuso) turėtų būti vedami duomenys.

V SKYRIUS

FINANSINIŲ ATASKAITŲ RINKINIO DUOMENŲ TEIKIMAS FINANSINĖMS ATASKAITOMS KONSOLIDUOTI

21. Kiekvienas viešojo sektoriaus subjektas VSAKIS teikia įstaigos vadovo ar jo įgalioto asmens pasirašyto finansinių ataskaitų rinkinio duomenis.

22. Jeigu viešojo sektoriaus subjektas ataskaitiniu laikotarpiu nevykdė tam tikrų ūkinių operacijų, jis neturi pildyti atitinkamų duomenų įvedimo formų.

23. Viešojo sektoriaus subjektų ir jų grupių finansinių ataskaitų rinkinių VSAKIS duomenų įvedimo formų sąrašas nurodytas Konsolidavimo metodikos 11 priede. Visi viešojo sektoriaus subjektai (įskaitant reorganizuojamus, likviduojamus viešojo sektoriaus subjektus ir subjektus, kurie, pasikeitus teisinei formai, taip pat pasikeitus teisės aktams, tapo ne viešojo sektoriaus subjektais, t. y. prarado viešojo sektoriaus subjekto teisinį statusą) teikia informaciją, nurodytą žemesniojo lygio duomenų įvedimo formose (sąrašas nurodytas Konsolidavimo metodikos 11 priedo 1 lentelės 5 ir 6 stulpeliuose). Informaciją apie pradinius likučius (pradinių likučių duomenų įvedimo formos nurodytos Konsolidavimo metodikos 11 priede) teikia tik tie viešojo sektoriaus subjektai, kurių finansinių ataskaitų rinkinių duomenys nebuvo įtraukti į ankstesnio ataskaitinio laikotarpio atitinkamos grupės finansinių ataskaitų rinkinį (pagal Konsolidavimo tvarkos aprašo 2.1.2 papunktį).

24. Finansinių ataskaitų rinkinių duomenų įvedimo formos parengtos pagal VSAFAS nustatytas finansinių ataskaitų (įskaitant finansinių ataskaitų aiškinamojo rašto (toliau – aiškinamasis raštas) lenteles) formas arba nustatytą reikalingą pateikti informaciją (VSAFAS ir jo priedo, pagal kurį parengta VSAKIS duomenų įvedimo forma, numeris nurodytas Konsolidavimo metodikos 11 priedo 1 lentelės 8 ir 9 stulpeliuose). Tam tikros VSAKIS duomenų įvedimo formos gali būti kitokio detalumo, nei nustatyta VSAFAS, atsižvelgiant į tai, kokia informacija reikalinga grupės finansinių ataskaitų rinkiniui parengti.

25. VSAKIS duomenų įvedimo formos, reikalingos papildomiems duomenims rengiant grupės finansinių ataskaitų rinkinius pateikti ir nenustatytos VSAFAS, nurodytos Konsolidavimo metodikos 11 priede:

25.1. Viešojo sektoriaus subjektų privalomojo bendrojo sąskaitų plano, patvirtinto Lietuvos Respublikos finansų ministro 2008 m. gruodžio 22 d. įsakymu Nr. 1K-455 „Dėl Viešojo sektoriaus subjektų privalomojo bendrojo sąskaitų plano patvirtinimo“, duomenų įvedimo forma (1 lentelės 1 punktas);

25.2. pradinių likučių duomenų įvedimo formos (2 lentelė).

26. Visose duomenų įvedimo formose ataskaitinio laikotarpio pradiniai likučiai turi sutapti su praėjusio ataskaitinio laikotarpio pabaigos duomenimis (teikiant duomenis VSAKIS, praėjusio ataskaitinio laikotarpio pabaigos duomenys automatiškai perkeliami į ataskaitinio laikotarpio pradinių likučių duomenų laukus), išskyrus tuos atvejus, kai subjektams Finansų ministerijos sprendimu leidžiama koreguoti pradinius likučius.

27. Ataskaitinio laikotarpio pradinius likučius VSAKIS viešojo sektoriaus subjektai gali taisyti tik suderinę raštu su Finansų ministerija, jei viešojo sektoriaus subjektas praėjusį ataskaitinį laikotarpį nepateikė Konsolidavimo metodikos 4.2.1, 4.2.2 ir 4.3 papunkčiuose nurodytos informacijos ir sudarant praėjusių metų grupės finansinių ataskaitų rinkinį buvo įtraukti finansinių ataskaitų rinkinio duomenys, kuriuos viešojo sektoriaus subjektas buvo pateikęs laikotarpiu, buvusiu prieš praėjusį ataskaitinį laikotarpį.

28. Finansinių ataskaitų rinkinio ir eliminavimo informacija turi atitikti Finansų ministerijos nustatytas VSAKIS Viešojo sektoriaus subjektų finansinių ataskaitų korektiškumo tikrinimo taisykles (toliau – Korektiškumo tikrinimo taisyklės).

29. Viešojo sektoriaus subjektų pateikta finansinių ataskaitų rinkinio ir eliminavimo informacija patikrinama VSAKIS vadovaujantis Korektiškumo tikrinimo taisyklėmis ir finansinių ataskaitų rinkinio pildytojui pateikiamas klaidų sąrašas bei nurodoma kontrolės būsena (blokavimas arba įspėjimas). Jeigu finansinių ataskaitų rinkinio ir eliminavimo informacijoje yra klaidų, kurių kontrolės būsena yra blokavimas, finansinių ataskaitų rinkinio pildytojas negali pateikti šio rinkinio tvirtinti VSAKIS.

30. Žemesniojo lygio finansinių ataskaitų rinkinio duomenų pildytojas VSAKIS privalo peržiūrėti duomenų paketo kontrolės būsenų sąrašą ir nustatyti likusių kontrolės būsenų susidarymo priežastis. Prieš pateikdamas tvirtintojui tvirtinti finansinių ataskaitų rinkinio duomenis VSAKIS, pildytojas privalo pateikti pasirašyti tvirtintojui duomenų paketo kontrolės būsenų sąrašą. Klaidos, kurių kontrolės būsena yra įspėjimas, turi būti paaiškintos, nurodant jų susidarymo priežastis.

31. Viešojo sektoriaus subjekto finansinių ataskaitų rinkinio duomenų klaidos, kurių kontrolės būsena yra įspėjimas, gali būti, jei:

31.1. finansinių ataskaitų rinkinio ir (arba) eliminavimo informacijoje yra klaidų;

31.2. finansinių ataskaitų rinkinio ir (arba) eliminavimo informacijoje yra išimčių, dėl kurių įspėjama, tačiau pateiktuose duomenyse klaidų nėra.

32. Grupės finansinių ataskaitų rinkinių pildytojas peržiūri viešojo sektoriaus subjekto vadovo pasirašytą kontrolės būsenų sąrašą ir pateiktus paaiškinimus, jei yra klaidų, grąžina finansinių ataskaitų rinkinį viešojo sektoriaus subjektui arba registruoja reikiamą konsolidavimo įrašą.

33. Ataskaitiniu laikotarpiu viešojo sektoriaus subjektai, kurie metų pabaigoje turi gautų finansavimo sumų iš kitų šaltinių likutį, turi detalizuoti šį likutį pagal tikslinę paskirtį ir pirminius finansavimo sumų teikėjus, nurodytus Konsolidavimo metodikos 8 priedo 2 lentelės 7 punkte nurodytoje VSAKIS duomenų įvedimo formoje. Šioje VSAKIS įvedimo formoje nurodyti duomenys turi sutapti su Konsolidavimo metodikos 11 priedo 1 lentelės 69 punkte nurodytos VSAKIS duomenų įvedimo formos „Finansavimo sumos pagal šaltinį, tikslinę paskirtį ir jų pokyčiai per ataskaitinį laikotarpį“ stulpelio „Finansavimo sumų likutis ataskaitinio laikotarpio pabaigoje“ 4.1 ir 4.2 eilutėse pateiktais duomenimis. Pagal pateiktą informaciją konsoliduojantis subjektas turi patikrinti finansavimo sumų iš kitų šaltinių likučio teisingumą savo grupės finansinėje ataskaitoje.

VI SKYRIUS

grupės FINANSINIŲ ATASKAITŲ RINKINIO RENGIMAS

34. Į rengiamą grupės finansinių ataskaitų rinkinį įtraukiama visų tiesiogiai ir netiesiogiai kontroliuojamų viešojo sektoriaus subjektų finansinių ataskaitų rinkinių informacija.

35. Grupės finansinių ataskaitų rinkiniai apima:

35.1. konsoliduotąją žemesniojo lygio finansinių ataskaitų informaciją, nurodytą Konsolidavimo metodikos 4.2.1, 25.2 papunkčiuose ir 15, 16, 18, 19, 21 punktuose;

35.2. komentarus. Komentarai apima aiškinamojo rašto tekstinę ir (arba) skaitinę informaciją, nustatytą Konsolidavimo metodikos 11 priedo 1 lentelės 3 ir 4 stulpeliuose. Kadangi VSAKIS duomenų įvedimo formoje tekstinės informacijos lauko simbolių skaičius yra ribotas, tais atvejais, kai viešojo sektoriaus subjekto spausdintine forma teikiamai aiškinamojo rašto tekstinei informacijai įvesti nepakanka VSAKIS duomenų įvedimo formoje nustatytų simbolių skaičiaus, viešojo sektoriaus subjektas, pildydamas šią VSAKIS duomenų įvedimo formą, joje turi nurodyti apibendrintą informaciją.

36. Grupės finansinių ataskaitų rinkinyje ataskaitinio laikotarpio pradžios likučiai turi sutapti su praėjusio ataskaitinio laikotarpio pabaigos likučiais. Jeigu viešojo sektoriaus subjektai, gavę Finansų ministerijos leidimą, koregavo finansinio ataskaitų rinkinio pradinius likučius VSAKIS, konsoliduojantis subjektas ataskaitiniu laikotarpiu turi užregistruoti konsolidavimo įrašus, paaiškintus Konsolidavimo metodikos 53.2.3 papunktyje.

37. Valstybės metinių finansinių ataskaitų rinkinyje ir nacionaliniame metinių finansinių ataskaitų rinkinyje:

37.1. finansinės būklės ataskaitos straipsnyje „Finansavimo sumos iš valstybės biudžeto“ rodoma suma, taip pat aiškinamojo rašto lentelėje „Finansavimo sumos pagal šaltinį, tikslinę paskirtį ir jų pokyčiai per ataskaitinį laikotarpį“ finansavimo sumų iš valstybės biudžeto apyvarta ir (arba) likučiai ataskaitinio laikotarpio pabaigoje turi būti lygūs nuliui;

37.2. pinigų srautų ataskaitos straipsniuose „Finansavimo sumos kitoms išlaidoms ir atsargoms iš valstybės biudžeto“, „Pervestos lėšos į valstybės biudžetą“, „Gautos finansavimo sumos ilgalaikiam ir biologiniam turtui įsigyti iš valstybės biudžeto“ sumos turi būti lygios nuliui, išskyrus atvejus, kai viešojo sektoriaus subjektai gauna iš savivaldybių valstybės biudžeto specialią tikslinę dotaciją.

38. Savivaldybės metinių finansinių ataskaitų rinkinyje ir nacionaliniame metinių finansinių ataskaitų rinkinyje:

38.1. finansinės būklės ataskaitos straipsnio „Finansavimo sumos iš savivaldybės biudžeto“ suma, aiškinamojo rašto lentelėje „Finansavimo sumos pagal šaltinį, tikslinę paskirtį ir jų pokyčiai per ataskaitinį laikotarpį“ finansavimo sumų iš savivaldybės biudžeto apyvarta ir (arba) likučiai ataskaitinio laikotarpio pabaigoje turi būti lygūs nuliui;

38.2. pinigų srautų ataskaitos straipsniuose „Finansavimo sumos kitoms išlaidoms ir atsargoms iš savivaldybės biudžeto“, „Pervestos lėšos į savivaldybės biudžetą“, „Gautos finansavimo sumos ilgalaikiam ir biologiniam turtui įsigyti iš savivaldybės biudžeto“ sumos turi būti lygios nuliui, išskyrus atvejį, kai savivaldybės grupei priklausantys viešojo sektoriaus subjektai perveda pinigus į savivaldybės biudžetą per Valstybinę mokesčių inspekciją prie Lietuvos Respublikos finansų ministerijos (toliau – VMI) (pvz., gautos pajamos už parduotą turtą) arba vienos savivaldybės grupei priklausantys viešojo sektoriaus subjektai perveda pinigus į kitos savivaldybės biudžetą per VMI ir derinant tarpusavio sandorių informaciją „Pinigų srautų“ grupėje partnerė yra VMI, savivaldybės metinių finansinių ataskaitų rinkinio pinigų srautų ataskaitos eilutės „Pervestos lėšos į savivaldybių biudžetus“ suma nebus lygi nuliui.

39. Valstybės metinių finansinių ataskaitų rinkinyje veiklos rezultatų ataskaitoje rodomos finansavimo pajamos iš valstybės biudžeto, o savivaldybės metinių finansinių ataskaitų rinkinyje veiklos rezultatų ataskaitoje rodomos finansavimo pajamos iš savivaldybės biudžeto turi būti lygios nuliui. Valstybės finansinių ataskaitų aiškinamojo rašto lentelėse „Mokesčių pajamos grynąja verte“ ir „Socialinių įmokų pajamos grynąja verte“ pervestinos pajamų sumos į valstybės biudžetą, o savivaldybės finansinių ataskaitų aiškinamojo rašto lentelėse „Mokesčių pajamos grynąja verte“ ir „Socialinių įmokų pajamos grynąja verte“ pervestinos pajamų sumos į savivaldybių biudžetus per ataskaitinį laikotarpį turi būti lygios nuliui.

40. Nacionaliniame metinių finansinių ataskaitų rinkinyje:

40.1. grynojo turto pokyčių ataskaitos straipsniuose „Tikrosios vertės rezervo likutis, gautas perėmus ilgalaikį turtą iš kito viešojo sektoriaus subjekto“ ir „Dalininkų kapitalas“ rodomos sumos ataskaitinio laikotarpio pabaigoje turi būti lygios nuliui;

40.2. finansinės būklės ataskaitos straipsnyje „Mokėtinos sumos į biudžetus ir fondus“ rodoma suma paskutinę ataskaitinio laikotarpio dieną turi būti lygi nuliui, išskyrus atvejus, kai rodomos tiesiogiai Europos Sąjungos ir (ar) kitiems paramos fondams, kurie nėra viešojo sektoriaus subjektai, grąžintinos sumos;

40.3. aiškinamojo rašto lentelėje „Informacija apie išankstinius apmokėjimus“ rodomų išankstinių apmokėjimų viešojo sektoriaus subjektams pavedimams vykdyti sumos ataskaitinio laikotarpio pabaigoje turi būti lygios nuliui;

40.4. aiškinamojo rašto lentelėje „Informacija apie per vienus metus gautinas sumas“ rodomos gautinos trumpalaikės sumos iš viešojo sektoriaus subjektų ir sukauptos gautinos sumos iš biudžeto ataskaitinio laikotarpio pabaigoje turi būti lygios nuliui;

40.5. aiškinamojo rašto lentelėje „Informacija apie kai kurias trumpalaikes mokėtinas sumas“ rodomos trumpalaikės mokėtinos sumos viešojo sektoriaus subjektams paskutinę ataskaitinio laikotarpio dieną turi būti lygios nuliui;

40.6. aiškinamojo rašto lentelėje „Finansavimo sumos pagal šaltinį, tikslinę paskirtį ir jų pokyčiai per ataskaitinį laikotarpį“ rodomos perduotos kitiems viešojo sektoriaus subjektams sumos turi būti lygios nuliui;

40.7. veiklos rezultatų ataskaitoje rodomos finansavimo pajamos iš valstybės ir savivaldybių biudžetų turi būti lygios nuliui;

40.8. mokesčių sąnaudos turi būti lygios nuliui;

40.9. pelno mokesčio suma turi būti lygi nuliui;

40.10. aiškinamojo rašto lentelėje „Informacija apie kai kurias trumpalaikes mokėtinas sumas“ rodoma viešojo sektoriaus subjektams mokėtinų veiklos mokesčių suma turi būti lygi nuliui;

40.11. aiškinamojo rašto lentelėje „Informacija apie išankstinius apmokėjimus“ rodoma išankstinių mokesčių mokėjimų suma turi būti lygi nuliui;

40.12. pinigų srautų pervestos lėšos į kitus išteklių fondus ir pervestos lėšos viešojo sektoriaus subjektams turi būti lygios nuliui;

40.13. veiklos rezultatų ataskaitoje rodoma pervestinų pagrindinės veiklos kitų pajamų suma ir pervestinų į biudžetą kitos veiklos pajamų suma turi būti lygios nuliui;

40.14. aiškinamojo rašto lentelėje „Mokesčių pajamos grynąja verte“ pervestinos pajamų sumos į valstybės biudžetą, savivaldybių biudžetus ir fondus, kurie laikomi viešojo sektoriaus subjektais, per ataskaitinį laikotarpį bei pervestinų pajamų sumažėjimo dėl gautinų sumų nuvertėjimo per ataskaitinį laikotarpį suma turi būti lygios nuliui;

40.15. aiškinamojo rašto lentelėje „Socialinių įmokų pajamos grynąja verte“ pervestinos pajamų sumos į valstybės biudžetą, savivaldybių biudžetus ir fondus, kurie laikomi viešojo sektoriaus subjektais, per ataskaitinį laikotarpį bei pervestinų pajamų sumažėjimo dėl gautinų sumų nuvertėjimo per ataskaitinį laikotarpį suma turi būti lygios nuliui.

41. Jeigu ataskaitiniu laikotarpiu pasikeitė viešojo sektoriaus subjekto pavaldumas ir jis ataskaitinio laikotarpio pabaigoje buvo priskirtas prie kitos viešojo sektoriaus subjektų grupės, kaip nustatyta 15-ajame VSAFAS, VSAKIS grupės finansinių ataskaitų stulpelyje „Kiti konsolidavimo pokyčiai“ rodoma šio subjekto finansinių ataskaitų rinkinio ir eliminavimo informacija:

41.1. viešojo sektoriaus subjektų grupės, prie kurios subjektas buvo priskirtas praėjusio ataskaitinio laikotarpio pabaigoje, finansinių ataskaitų rinkinyje rodomas atitinkamų straipsnių sumažėjimas eilutėje (stulpelyje) „Kiti konsolidavimo pokyčiai“ (srautas F98);

41.2. viešojo sektoriaus subjektų grupės, prie kurios subjektas priskirtas ataskaitinio laikotarpio pabaigoje, finansinių ataskaitų rinkinyje rodomas atitinkamų straipsnių padidėjimas naujų subjektų eilutėje (srautas F01).

42. Aiškinamojo rašto pastabos – lentelės ir (arba) tekstinė informacija – paaiškina reikšmingus grupės finansinių ataskaitų straipsnius. Ši informacija sujungiama į pastabų grupes, kurios numeruojamos nuo P01 iki P29 (aiškinamojo rašto pastabų grupės nurodytos Konsolidavimo metodikos 12 priede). Aukštesniojo lygio finansinių ataskaitų rinkiniuose ir išteklių bei mokesčių fondų metinių finansinių ataskaitų rinkiniuose pastabų numeracija, esant poreikiui, gali būti keičiama siekiant informaciją ataskaitų vartotojui pateikti kuo aiškiau.

43. Popieriniame arba elektronine dokumento forma parengtame grupės finansinių ataskaitų rinkinyje gali būti pateikta daugiau tekstinės informacijos negu finansinių ataskaitų rinkinyje VSAKIS. Informacija, kuriai teikti VSAFAS nenustatytos privalomos formos, gali būti pateikta ne lentelėse, o aiškinamojo rašto tekste, siekiant finansinių ataskaitų duomenų vartotojui pateikti kuo išsamesnę informaciją. Informacija popieriniame arba elektronine dokumento forma parengtame grupės finansinių ataskaitų rinkinyje ir finansinių ataskaitų rinkinyje VSAKIS gali skirtis tik tais atvejais, kai VSAKIS yra klaidų, tačiau dėl nuo viešojo sektoriaus subjekto nepriklausančių aplinkybių nėra techninių galimybių užregistruoti reikalingą koreguojantį konsolidavimo įrašą. Konsoliduojantis subjektas turi gauti Finansų ministerijos patvirtinimą raštu, kad dėl minėtų priežasčių negalima klaidos ištaisyti VSAKIS. Konsoliduojantis subjektas, gavęs Finansų ministerijos patvirtinimą, klaidas ištaiso popieriniame arba elektronine dokumento forma parengtame grupės finansinių ataskaitų rinkinyje ir parengia pažymą, kurioje paaiškina informacijos skirtumus ir šių skirtumų atsiradimo priežastis.

44. Esant informacijos skirtumams tarp popierinio arba elektroninio dokumento forma parengto grupės finansinių ataskaitų rinkinio ir VSAKIS, konsoliduojantis subjektas ne vėliau kaip per 3 darbo dienas po finansinių ataskaitų rinkinio patvirtinimo datos, nustatytos atitinkamų metų konsolidavimo kalendoriuje, turi raštu informuoti apie tokius skirtumus prie aukštesniojo konsolidavimo lygio priskirto finansinių ataskaitų rinkinio pildytoją (-us).

45. Pirmą kartą sudarant ataskaitų rinkinius palyginamųjų praėjusių finansinių metų skaičių pateikti neprivaloma. Rengiant grupės finansinių ataskaitų rinkinį pirmą kartą (pavyzdžiui, į konsolidavimo schemą įtraukiama nauja viešojo sektoriaus subjektų, kurie vykdė veiklą ankstesnį ataskaitinį laikotarpį, grupė), VSAKIS grupės finansinių ataskaitų rinkinyje automatiškai pateikiami praėjusio ataskaitinio laikotarpio duomenys (jei dalis viešojo sektoriaus subjektų jau teikė duomenis praėjusį ataskaitinį laikotarpį), tačiau konsoliduojantis subjektas popieriniame arba elektroninio dokumento forma teikiamame grupės finansinių ataskaitų rinkinyje praėjusio ataskaitinio laikotarpio duomenų nerodo.

46. Grupės finansinių ataskaitų rinkiniai rengiami nuosekliai (nuo žemiausiojo konsolidavimo lygio iki aukščiausiojo) pagal konsolidavimo schemą. Visų patvirtintų finansinių ataskaitų rinkinių informacija turi būti įtraukiama į atitinkamą grupės finansinių ataskaitų rinkinį.

47. Konsolidavimo proceso metu VSAKIS atliekamos šios procedūros:

47.1. sumuojamos kontroliuojančiojo viešojo sektoriaus subjekto ir visų jo tiesiogiai ir netiesiogiai kontroliuojamų viešojo sektoriaus subjektų finansinių ataskaitų eilučių reikšmės (tų pačių straipsnių sumos);

47.2. eliminuojamos tarpusavio operacijos pagal viešojo sektoriaus subjektų pateiktą informaciją taip:

47.2.1. derinamų tarpusavio operacijų – pagal Konsolidavimo metodikos 13 priedą;

47.2.2. nederinamų operacijų, atliekamų darant dvejybinį įrašą ir viengubą įrašą, – pagal Konsolidavimo metodikos 14 priedą;

47.3. konsoliduojami komentarai. Komentarų parengimo etapai:

47.3.1. kiekvienas viešojo sektoriaus subjektas pateikia savo finansinių ataskaitų aiškinamojo rašto pastabas;

47.3.2. konsoliduojantis subjektas peržiūri visų prie žemesniojo konsolidavimo lygio viešojo sektoriaus subjektų grupės priskirtų viešojo sektoriaus subjektų, kurių finansinių ataskaitų rinkiniai konsoliduojami, pateiktą komentarų informaciją ir pateikia apibendrintą komentarą;

47.4. pagal poreikį VSAKIS registruojami papildomi konsolidavimo įrašai (toliau – konsolidavimo įrašai), t. y. konsoliduojantis subjektas atlieka rankinį duomenų koregavimą, kaip nurodyta Konsolidavimo metodikos VII skyriuje.

48. Konsoliduojantis subjektas kiekvienam grupės finansinių ataskaitų rinkiniui nustatytą reikšmingumo kriterijų nurodo aiškinamajame rašte. Rekomenduojama, kad reikšmingumo kriterijus, kuris taikomas atsižvelgiant į visą grupės finansinių ataskaitų rinkinio klaidų (įskaitant skirtumus tarpinėse finansinėse eilutėse) sumą, būtų ne didesnis nei 0,1 procento viešojo sektoriaus subjektų grupės konsoliduotojo turto. Konsoliduojantis subjektas kiekvieną ataskaitinį laikotarpį pagal apskaitos dokumentams taikomus reikalavimus, nustatytus Lietuvos Respublikos finansinės apskaitos įstatyme, parengia pažymą, kurioje nurodo ataskaitinio laikotarpio reikšmingumo kriterijų pinigine išraiška.

49. Jeigu tam tikrų klaidų ir netikslumų grupės finansinėse ataskaitose konsoliduojantis subjektas netaiso, nes jie yra mažesni už reikšmingumo kriterijų, ir apie šias klaidas ir netikslumus informacija nėra pateikta VSAKIS kontrolės ataskaitose, nurodytose Konsolidavimo metodikos 50 punkte, konsoliduojantis subjektas parengia atskirą pažymą.

50. Konsoliduojantis subjektas parengia ir pasirašo šias kontrolės ataskaitas:

50.1. metinę konsolidavimo kontrolės bendrąją ataskaitą (detalią) (VSAKIS kodas KBA-B-KK-M) (Konsolidavimo metodikos 16 priedas). Jeigu šios ataskaitos 3 stulpelyje nurodyta suma nelygi nuliui, konsoliduojantis subjektas parengtoje ataskaitoje nurodo priežastis, kodėl klaida nebuvo taisoma;

50.2. bendrąją konsoliduotųjų finansinių ataskaitų korektiškumo tikrinimo ataskaitą (VSAKIS kodas K-KKK-A-KK) (Konsolidavimo metodikos 17 priedas). Jeigu šios ataskaitos 5 stulpelyje nurodyta suma, konsoliduojantis subjektas parengtoje ataskaitoje nurodo priežastis, kodėl klaida nebuvo taisoma. Ši kontrolės ataskaita nenaudojama tikrinant nacionalinio metinių finansinių ataskaitų rinkinio korektiškumą;

50.3. nacionalinio finansinių ataskaitų rinkinio papildomą korektiškumo tikrinimo ataskaitą (VSAKIS kodas K-NAK-A-KA) (Konsolidavimo metodikos 19 priedas). Šią ataskaitą parengia ir pasirašo viešojo sektoriaus subjektas, rengiantis nacionalinį metinių finansinių ataskaitų rinkinį. Jeigu šios ataskaitos 5 stulpelyje nurodyta suma, konsoliduojantis subjektas parengtoje ataskaitoje nurodo priežastis, kodėl klaida nebuvo taisoma.

51. Konsolidavimo metodikos 50 punkte nurodytose ataskaitose nurodyta klaidos suma gali būti netaisoma ir metinėje konsolidavimo kontrolės bendrojoje ataskaitoje rodomi skirtumai tarpinėse finansinėse eilutėse gali susidaryti, jeigu bendra visų klaidų suma (absoliutus dydis), įskaitant skirtumus tarpinėse finansinėse eilutėse, neviršija grupės finansinių ataskaitų rinkinio reikšmingumo kriterijaus.

52. Tarpinių finansinių eilučių reikšmingumo kriterijus nustatomas įvertinus kiekvienos tarpinės finansinės eilutės skirtumo sumą, neatsižvelgiant į tarpusavio operacijos skirtumo ženklą.

VII SKYRIUS

KONSOLIDAVIMO ĮRAŠAI

53. VSAKIS konsolidavimo įrašai daromi šiais atvejais:

53.1. jeigu viešojo sektoriaus subjektas pateikė neteisingą informaciją, t. y. nustatyta klaidų:

53.1.1. praėjusį ataskaitinį laikotarpį pateiktoje informacijoje. Konsoliduojantis subjektas kiekvieną ataskaitinį laikotarpį parengia pažymą ir joje nurodo ataskaitinio laikotarpio esminės klaidos dydį pinigine išraiška;

53.1.2. ataskaitinį laikotarpį pateiktoje informacijoje, kai dėl objektyvių priežasčių VSAKIS nėra galimybės grąžinti finansinių ataskaitų rinkinio viešojo sektoriaus subjektui taisyti;

53.2. nustatytas poreikis atlikti papildomus konsolidavimo įrašus, kurie nenustatyti Derinamų tarpusavio operacijų eliminavimo taisyklėse (Konsolidavimo metodikos 13 priedas) ir Nederinamų operacijų, atliekamų darant dvejybinį įrašą, eliminavimo taisyklėse (Konsolidavimo metodikos 14 priedas). Atvejai, kai konsoliduojantis subjektas turi atlikti papildomus konsolidavimo įrašus:

53.2.1. vienas viešojo sektoriaus subjektas perdavė finansavimo sumas (gautas iš kito savo grupės viešojo sektoriaus subjekto, kuris jam perdavė šias finansavimo sumas iš savo uždirbtų pajamų) kitam viešojo sektoriaus subjektui, kuris priskirtas prie kitos viešojo sektoriaus subjektų grupės. Rengiant pirmosios grupės finansinių ataskaitų rinkinį, buvo eliminuotos finansavimo sąnaudos ir gautos finansavimo sumos, liko perduotos kitai grupei finansavimo sumos. Kadangi pirmoji grupė ne perdavė finansavimo sumas, o turėjo finansavimo sąnaudų (finansavo kitą viešojo sektoriaus subjektų grupę iš savo uždirbtų pajamų), todėl konsolidavimo įrašu registruojamas perduotų finansavimo sumų sumažėjimas ir finansavimo sąnaudų padidėjimas;

53.2.2. jeigu tarp grupės subjektų buvo suderintos pinigų srautų operacijos, kurias vienas subjektas finansinėse ataskaitose pateikė kaip tiesioginius pinigų srautus, o kitas – kaip netiesioginius, VSAKIS suderintos operacijos bus eliminuotos pagal nustatytas taisykles, tačiau tos įplaukos arba išmokos, kurios grupės atžvilgiu buvo padarytos tiesiogiai, konsoliduotojoje pinigų srautų ataskaitoje bus pateiktos prie netiesioginių pinigų srautų. Konsoliduojantis subjektas, registruodamas konsolidavimo įrašus, netiesiogines išmokas turi perkelti prie tiesioginių išmokų;

53.2.3. jeigu viešojo sektoriaus subjektai koregavo pradinius likučius VSAKIS, kaip nustatyta Konsolidavimo metodikos 27 punkte, konsoliduojantis subjektas konsolidavimo įrašais turi pakoreguoti grupės finansinių ataskaitų rinkinio pradinius likučius taip, kad jie sutaptų su praėjusio ataskaitinio laikotarpio pabaigos duomenimis. Koreguoti pradiniai likučiai VSAKIS ataskaitose pateikiami sraute F05 „Pradinių likučių koregavimas“ (konsolidavimo įrašų požymiai pateikti Konsolidavimo metodikos 60 punkte). Konsoliduojantis subjektas konsolidavimo įrašu turi perkelti pradinių likučių koregavimo sumas iš VSAKIS F05 srauto „Pradinių likučių koregavimas“ į atitinkamą VSAKIS F50 srautą „Pergrupavimai“, nes subjektai taisė praėjusio ataskaitinio laikotarpio klaidas;

53.2.4. kai formuojant, didinant viešosios įstaigos, kuri priskiriama prie viešojo sektoriaus subjektų, dalininkų kapitalą kitas viešojo sektoriaus subjektas įneša nepiniginį įnašą, šių subjektų pateiktos informacijos eliminavimui atlikti nurodyta perduoto ir gauto turto vertė gali nesutapti, nes subjektas, gaunantis turtą, jį registruoja tikrąja verte, o subjektas, įnešantis turtą, – likutine verte. Tokiu atveju konsoliduojantis subjektas turi:

53.2.4.1. konsolidavimo įrašu pateikti eliminuoti turto gavimo operacijos informaciją, t. y. pateikti skirtumą tarp turto likutinės ir tikrosios vertės (suderinus operaciją bus eliminuota didesnė arba mažesnė, negu nurodyta finansinėse ataskaitose, turto gavimo suma);

53.2.4.2. atlikdamas konsolidavimo įrašą grupės finansinėse ataskaitose koreguoti (didinti arba mažinti) gauto turto sumą ir sumažinti finansinės ir investicinės veiklos pajamas arba sąnaudas, kurias dėl skirtumo tarp likutinės turto vertės ir tikrąja verte įvertinto turto vertės yra užregistravęs dalininkas savo finansinių ataskaitų rinkinyje;

53.2.5. kai viešojo sektoriaus subjektas antrinėje rinkoje įsigyja valstybės iždo obligacijų ar vekselių, išplatintų einamuoju ataskaitiniu laikotarpiu, ir valstybės iždo išleistų obligacijų ar vekselių įsigijimo savikaina ir amortizacijos per ataskaitinį laikotarpį suma skiriasi nuo viešojo sektoriaus subjekto įsigytų obligacijų ar vekselių įsigijimo savikainos ir amortizacijos per ataskaitinį laikotarpį sumos, konsoliduojantis subjektas turi:

53.2.5.1. atlikdamas konsolidavimo įrašus koreguoti ne nuosavybės vertybinių popierių perdavimo ir įsigijimo operaciją (eliminuojama mažesnė įsigijimo savikaina ir mažesnė amortizacijos per ataskaitinį laikotarpį suma, o skirtumai tarp pateiktų įsigijimo savikainų ir amortizacijos per ataskaitinį laikotarpį sumų rodomi kaip finansinės ir investicinės veiklos pajamos (sąnaudos));

53.2.5.2. atlikdamas konsolidavimo įrašus koreguoti ne nuosavybės vertybinių popierių sumą ir finansinės ir investicinės veiklos pajamas arba sąnaudas;

53.2.6. Konsolidavimo metodikos 13 punkte nurodytu atveju (viešojo sektoriaus subjektui įsigijus valstybės iždo ne nuosavybės vertybinių popierių) konsoliduojantis subjektas turi:

53.2.6.1. atlikdamas konsolidavimo įrašą pateikti eliminuoti valstybės iždo įsipareigojimų (kurie atsirado išleidus ne nuosavybės vertybinius popierius ankstesnį ataskaitinį laikotarpį) sumą, susijusią su šiuos vertybinius popierius įsigijusiu viešojo sektoriaus subjektu;

53.2.6.2. atlikdamas konsolidavimo įrašą pergrupuoti prisiimtų įsipareigojimų sumą, nes įsipareigojimai buvo faktiškai prisiimti ankstesnį ataskaitinį laikotarpį;

53.2.7. kai viešojo sektoriaus subjektas gauna iš ne viešojo sektoriaus subjekto finansavimo sumas (kurių pirminis teikėjas yra viešojo sektoriaus subjektas), kurias praėjusį ataskaitinį laikotarpį ne viešojo sektoriaus subjektui perdavė kitas viešojo sektoriaus subjektas, ir gautas finansavimo sumas registruoja apskaitoje. Kadangi praėjusį ataskaitinį laikotarpį finansavimo sumų davėjas (viešojo sektoriaus subjektas) neturėjo informacijos apie tai, kad šios finansavimo sumos vėliau bus perduotos kitam viešojo sektoriaus subjektui, jis savo apskaitoje parodė finansavimo sąnaudas (kitais laikotarpiais jis savo apskaitos informacijos nekoreguoja). Viešojo sektoriaus subjektai finansavimo sumų nederina VSAKIS, nes skiriasi finansavimo sumų perdavimo ir gavimo laikotarpiai. Konsoliduojantis subjektas, rengdamas grupės finansines ataskaitas, registruodamas konsolidavimo įrašą turi sumažinti iš viešojo sektoriaus subjekto gautas finansavimo sumas ir sumažinti (atkurti) finansavimo sąnaudas;

53.2.8. jeigu ataskaitiniu laikotarpiu pasikeitė viešojo sektoriaus subjekto pavaldumas ir jis ataskaitinio laikotarpio pabaigoje buvo priskirtas prie kitos viešojo sektoriaus subjektų grupės arba prarado viešojo sektoriaus subjekto teisinį statusą, šio viešojo sektoriaus subjekto finansavimo sumų, gautų iš grupės, prie kurios jis buvo priskirtas ataskaitiniu laikotarpiu, viešojo sektoriaus subjektų, likučio suma konsoliduojantis subjektas turėtų užregistruoti konsolidavimo įrašą, kuriuo kredituos atitinkamą finansavimo sumų sąskaitą ir debetuos finansavimo sąnaudas (būtinas srities apribojimo kodas), t. y. finansinių ataskaitų rinkinyje rezultatas turi būti toks, kad šios grupės viešojo sektoriaus subjektai ataskaitiniu laikotarpiu finansavo kitą grupę;

53.2.9. jeigu viešojo sektoriaus subjektas kitam grupės subjektui pateikė finansavimo sumų pažymą, kurioje nurodė sukauptų gautinų finansavimo sumų pasikeitimą. Grupės subjektas, kuris turės pervesti finansavimo sumas finansavimo sumų pažymą pateikusiam viešojo sektoriaus subjektui, pagal gautą informaciją apskaitoje registruoja sukauptas mokėtinas finansavimo sumas ir perduotas finansavimo sumas arba sukauptas gautinas finansavimo sumas. Rengiant grupės finansinių ataskaitų rinkinį, buvo eliminuotos perduotos finansavimo sumos, tačiau grupės mastu lieka gautos finansavimo sumos bei finansavimo pajamos. Todėl registruojant konsolidavimo įrašą grupėje turi būti mažinamos arba didinamos perduotos finansavimo sumos sukauptų mokėtinų finansavimo sumų pasikeitimo suma ir pripažįstamos arba atkuriamos panaudotos finansavimo sumos;

53.2.10. kitais atvejais;

53.3. reikia daryti konsolidavimo įrašus dėl tarpusavio operacijų derinimo metu susidariusių skirtumų. Jei šie skirtumai yra reikšmingi, nustatomos skirtumų atsiradimo priežastys ir registruojamas atitinkamas konsolidavimo įrašas.

54. Praėjus grupės finansinių ataskaitų rinkinių tvirtinimo terminui, grupės finansinių ataskaitų rinkiniai VSAKIS konsolidavimo įrašais gali būti koreguojami iki prie aukštesniojo konsolidavimo lygio priskirtos grupės finansinių ataskaitų rinkinio tvirtinimo termino pabaigos dėl šių priežasčių:

54.1. pasibaigus grupės finansinių ataskaitų rinkinių patvirtinimo terminui pastebėtos prie aukštesniųjų konsolidavimo lygių priskirtų grupių finansinių ataskaitų rinkinių pildytojų padarytos klaidos, kurios turi įtakos prie žemesniųjų konsolidavimo lygių priskirtoms grupės finansinėms ataskaitoms;

54.2. patvirtinus grupės finansinių ataskaitų rinkinius VSAKIS atlikti reikalingi techniniai pakeitimai, kurie turi įtakos patvirtintiems grupės finansinių ataskaitų rinkiniams.

55. Konsolidavimo metodikos 54 punkte nurodytą grupės finansinių ataskaitų rinkinių koregavimą registruojant konsolidavimo įrašus gali atlikti:

55.1. Finansų ministerija, raštu gavusi konsoliduojančio subjekto sutikimą. Po šio koregavimo konsoliduojantis subjektas VSAKIS iš naujo patvirtina patikslintą grupės finansinių ataskaitų rinkinį;

55.2. konsoliduojantis subjektas, raštu iš Finansų ministerijos gavęs informaciją apie Konsolidavimo metodikos 54 punkte nurodytas priežastis.

56. Konsolidavimo įrašai, kurie yra atliekami pasibaigus grupių finansinių ataskaitų rinkinių tvirtinimo terminui, neturi keisti prie aukštesniųjų konsolidavimo lygių priskirtų grupių finansinių ataskaitų informacijos, todėl jie registruojami nurodant viešojo sektoriaus subjektų grupės (VSAKIS – „sritis“) kodą.

57. Rankinis duomenų koregavimas, kai registruojant konsolidavimo įrašus koreguojama ataskaitinio laikotarpio grupės finansinių ataskaitų informacija, gali būti atliekamas dviem būdais:

57.1. registruojant konsolidavimo įrašus, kai visi atlikti pataisymai bus matomi viešojo sektoriaus subjekto kito ataskaitinio laikotarpio pradiniuose likučiuose (VSAKIS konsolidavimo įrašo požymis „audito ID CTR-101 Centralizuoti konsolidavimo įrašai su pradinio likučio audito ID“). Šiuo būdu koreguojama tik tarpusavio operacijų informacija;

57.2. registruojant konsolidavimo įrašus, kai tik kito ataskaitinio laikotarpio grupės finansinių ataskaitų rinkinio pradiniuose likučiuose bus matomi visi atlikti pataisymai (VSAKIS konsolidavimo įrašo požymis „audito ID CTR-111 Centralizuoti konsolidavimo įrašai be pradinio likučio audito ID“). Šiuo būdu koreguojama finansinių ataskaitų rinkinio ar grupės finansinių ataskaitų rinkinio informacija šiais atvejais:

57.2.1. kai viešojo sektoriaus subjektas pateikė neteisingą finansinių ataskaitų rinkinio informaciją, t. y. pateiktoje informacijoje nustatyta klaidų arba netikslumų. Jeigu tokiu būdu pakoregavus informaciją viešojo sektoriaus subjektas savo finansinėse ataskaitose klaidą ištaisys kitą ataskaitinį laikotarpį, konsoliduojantis subjektas kitą ataskaitinį laikotarpį turės atlikti konsolidavimo įrašą, panaikinantį praėjusį ataskaitinį laikotarpį atliktą konsolidavimo įrašą;

57.2.2. kai nustatytas poreikis atlikti papildomus konsolidavimo įrašus (koreguotinas grupės finansinių ataskaitų rinkinys), kurie nenustatyti Derinamų tarpusavio operacijų eliminavimo taisyklėse (Konsolidavimo metodikos 13 priedas) ir Nederinamų operacijų, atliekamų darant dvejybinį įrašą, eliminavimo taisyklėse (Konsolidavimo metodikos 14 priedas).

58. Konsoliduojantis subjektas, pastebėjęs klaidų viešojo sektoriaus subjekto finansinėse ataskaitose, gali grąžinti finansinių ataskaitų rinkinį pataisyti viešojo sektoriaus subjektui tik tuo atveju, jei klaidos ir netikslumai susiję su eliminavimo informacija. Tiek finansinių ataskaitų, tiek eliminavimo informaciją konsoliduojantis subjektas gali pakoreguoti registruodamas konsolidavimo įrašą, kuris neturės įtakos viešojo sektoriaus subjekto pradiniams likučiams.

59. Konsoliduojantis subjektas, rengiantis aukštesniojo lygio grupės finansines ataskaitas, gali atlikti konsolidavimo įrašą, kuriuo bendra suma koreguojama daugiau nei dviejų viešojo sektoriaus subjektų pateikta tarpusavio operacijų informacija. Konsolidavimo įrašas, kurį darant bendra suma koreguojama daugiau nei dviejų viešojo sektoriaus subjektų pateikta tarpusavio operacijų informacija, užregistruojamas šiais atvejais:

59.1. kai viešojo sektoriaus subjektai, teikdami tarpusavio operacijų informaciją, informaciją pateikė ne toje finansinėje eilutėje; turto ar finansavimo sumų davėjas ir gavėjas nurodė skirtingų analizių informaciją ir šaltinius;

59.2. kai viešojo sektoriaus subjektai nepateikė panašios tarpusavio operacijų su vienu viešojo sektoriaus subjektu informacijos arba vienas viešojo sektoriaus subjektas nepateikė panašios tarpusavio operacijų su keliais viešojo sektoriaus subjektais informacijos.

60. VSAKIS registruojant konsolidavimo įrašus nurodomi šie požymiai, paaiškinti Konsolidavimo metodikos 1 priede:

60.1. „audito ID“ (pvz., „audito ID CTR-111“, „audito ID CTR-101“);

60.2. atskaitomybės vienetas (viešojo sektoriaus subjekto juridinio asmens kodas arba menamas kodas, kai koreguojama viešojo sektoriaus subjekto finansinių ataskaitų rinkinio informacija arba tarpusavio operacijų informacija, viešojo sektoriaus subjektų grupės kodas naudojamas tais atvejais, kai koreguojama grupės finansinių ataskaitų rinkinio informacija);

60.3. finansinė eilutė;

60.4. srautas;

60.5. analizės kodas;

60.6. partneris;

60.7. periodas;

60.8. atskaitomybės ID valiuta (valiutos kodas negali būti keičiamas, visi įrašai registruojami eurais);

60.9. valiuta (VSAKIS – žurnalo įrašo valiuta, valiutos kodas negali būti keičiamas, visi įrašai registruojami eurais);

60.10. sritis;

60.11. pavaldi institucija.

61. Registruojant konsolidavimo įrašus, srities požymį viešojo sektoriaus subjektai naudoja tik gavę Finansų ministerijos leidimą, išskyrus atvejus, nurodytus Konsolidavimo metodikos 53.2.1 ir 53.2.8 papunkčiuose bei 56 punkte, kai konsoliduojantis subjektas konsolidavimo įrašu registruoja perduotų finansavimo sumų sumažėjimą ir finansavimo sąnaudų padidėjimą. Kadangi finansavimo sąnaudos turi būti parodytos tik tam tikros grupės finansinių ataskaitų rinkinyje (nacionaliniame metinių finansinių ataskaitų rinkinyje VSAKIS ši finansavimo sumų perdavimo operacija bus eliminuota automatiškai), konsoliduojantis subjektas, registruodamas šį konsolidavimo įrašą, turi nurodyti savo grupės srities kodą.

62. Konsolidavimo įrašas neturi koreguoti prie žemesniųjų konsolidavimo lygių priskirtų grupių finansinių ataskaitų rinkinių ir viešojo sektoriaus subjektų finansinių ataskaitų rinkinių informacijos.

63. Kiekvienas VSAKIS konsolidavimo įrašas pagrindžiamas konsolidavimo įrašo pažyma (toliau – VSAKIS žurnalo įrašo pažyma). Grupės finansinių ataskaitų rinkinio pildytojas parengia VSAKIS žurnalo įrašo pažymą, kurioje turi būti aiškiai nurodyta koregavimo priežastis ir turinys, viešojo sektoriaus subjektai (kodai, pavadinimai), susiję su koreguojama operacija, pagal kokias kontrolės ataskaitas nustatyta, kad reikalingas koregavimas, tarpusavio operacijų derinimo grupės kodas ir koreguojamos finansinės eilutės (kodai, pavadinimai). Jei konsolidavimo įrašas registruojamas pagal VSAKIS korektiškumo tikrinimo ataskaitas (arba apibendrintą informaciją, jei ataskaita yra didelės apimties), nurodomas kiekvienos ataskaitos pavadinimas ir formavimo data. Jei registruojamu konsolidavimo įrašu koreguojamas jau užregistruotas ar ankstesnių laikotarpių registruotas konsolidavimo įrašas, tai registruojamo konsolidavimo įrašo apraše turi būti nurodomas koreguojamo konsolidavimo įrašo numeris ir metai. VSAKIS žurnalo įrašo pažymos saugomos VSAKIS.

64. Kai VSAKIS žurnalo įrašo pažyma surašoma dėl konsolidavimo įrašų, kuriuos registruojant koreguoti tarpusavio operacijų derinimo metu susidarę sumų skirtumai, jie pagrindžiami:

64.1. pateiktais raštu viešojo sektoriaus subjektų paaiškinimais dėl susidariusių sumų skirtumų ne vėliau kaip per 2 darbo dienas nuo gautų užklausų iš konsoliduojančio subjekto;

64.2. negavus iš viešojo sektoriaus subjektų raštu pateiktų paaiškinimų dėl sumų skirtumų – konsoliduojančio subjekto, įvertinusio skirtumų pobūdį ir viešojo sektoriaus subjektų ar jų grupės veiklos ypatumus, padarytomis prielaidomis.

65. Viešojo sektoriaus subjektų paaiškinimai nėra privalomi, kai konsolidavimo įrašas atliekamas dėl viešojo sektoriaus subjektų skirtingai nurodytų turto grupių, finansavimo sumų paskirčių ir (arba) šaltinių, detalizuojant tarpusavio operacijų informaciją turto ir finansavimo sumų sąskaitose. Tokiais atvejais turto ar finansavimo sumų gavėjo pateikta tarpusavio sandorių derinimo informacija koreguojama vadovaujantis VSAFAS nuostatomis, t. y. taip, kad turto grupė, finansavimo sumų paskirtis ir (arba) šaltinis sutaptų su davėjo pateikta informacija (turto grupe, finansavimo sumų paskirtimi ir (arba) šaltiniu). Finansinėse ataskaitose konsolidavimo įrašu atliekamas turto ar finansavimo sumų pergrupavimas iš davėjo nurodytos turto grupės, finansavimo sumų paskirties ir (arba) šaltinio į gavėjo.

66. Kai konsolidavimo įrašai daromi dėl to, kad viešojo sektoriaus subjektas pateikė neteisingą informaciją, t. y. pateiktoje informacijoje nustatyta klaidų ar netikslumų arba nustatytas poreikis atlikti papildomus konsolidavimo įrašus, kurie nenustatyti Derinamų tarpusavio operacijų eliminavimo taisyklėse (Konsolidavimo metodikos 13 priedas) ir Nederinamų operacijų, atliekamų darant dvejybinį įrašą, eliminavimo taisyklėse (Konsolidavimo metodikos 14 priedas), kaip priedas prie konsolidavimo įrašo pažymos pateikiama informacija apie padarytas prielaidas dėl klaidų arba netikslumų priežasčių, atlikti skaičiavimai.

67. Parengęs grupės finansinių ataskaitų rinkinį, grupės finansinių ataskaitų rinkinio pildytojas rengia Konsolidavimo įrašų registrą pagal Konsolidavimo metodikos 18 priedą. Konsolidavimo įrašų registrą patvirtina grupės finansinių ataskaitų rinkinio tvirtintojas.

VIII SKYRIUS

REORGANIZUOTŲ, LIKVIDUOTŲ VIEŠOJO SEKTORIAUS SUBJEKTŲ IR SUBJEKTŲ, KURIE PRARADO VIEŠOJO SEKTORIAUS SUBJEKTO TEISINĮ STATUSĄ, INFORMACIJOS TEIKIMAS KONSOLIDAVIMUI ATLIKTI

68. Reorganizuotų ir likviduotų viešojo sektoriaus subjektų duomenys grupės finansinėms ataskaitoms parengti VSAKIS rodomi taip:

68.1. viešojo sektoriaus subjektų, reorganizuotų sujungimo būdu (kai 2 ar daugiau viešojo sektoriaus subjektų susivienijo į naują viešojo sektoriaus subjektą, kuriam perėjo visos reorganizuotų subjektų teisės ir pareigos) arba padalijimo būdu (kai vieno reorganizuojamo viešojo sektoriaus subjekto pagrindu įsteigti 2 ar daugiau naujų viešojo sektoriaus subjektų, kuriems tam tikromis dalimis perėjo reorganizuoto viešojo sektoriaus subjekto teisės ir pareigos), duomenys grupės finansinių ataskaitų rinkinyje rodomi ataskaitų eilutėje (stulpelyje) „Kiti pokyčiai“: sujungtų (padalytų) viešojo sektoriaus subjektų duomenys rodomi VSAKIS sraute F98, naujo viešojo sektoriaus subjekto, įsteigto sujungus (padalijus) reorganizuotus viešojo sektoriaus subjektus, rodomi tarp ataskaitinio laikotarpio pradinių likučių VSAKIS sraute F01 su priešingu ženklu;

68.2. viešojo sektoriaus subjektų, reorganizuotų prijungimo būdu (kai vienas ar daugiau viešojo sektoriaus subjektų prijungti prie kito veikiančio viešojo sektoriaus subjekto, kuriam perėjo visos reorganizuojamų viešojo sektoriaus subjektų teisės ir pareigos), Konsolidavimo metodikos 4.2.1, 4.2.2 ir 4.3 papunkčiuose nurodyti duomenys rodomi viešojo sektoriaus subjekto, prie kurio buvo prijungtas reorganizuotas subjektas, duomenų įvedimo formų (Konsolidavimo metodikos 15 priede pateiktų VSAKIS duomenų įvedimo formų) eilutėje (stulpelyje) „Kiti pokyčiai (jungimai)“ (VSAKIS srautas F70 „Kiti pokyčiai (jungimai)“). Informacija, nurodyta eilutėje (stulpelyje) „Kiti pokyčiai (jungimai)“, turi sutapti su reorganizuoto viešojo sektoriaus subjekto ataskaitinio laikotarpio pabaigos likučiais, pateiktais VSAKIS tarpiniu duomenų pateikimo laikotarpiu;

68.3. viešojo sektoriaus subjektai, perėmę išdalijimo būdu (kai reorganizuojamo viešojo sektoriaus subjekto teisės ir pareigos išdalytos kitiems veikiantiems viešojo sektoriaus subjektams) reorganizuoto viešojo sektoriaus subjekto teises ir pareigas, Konsolidavimo metodikos 4.2.1, 4.2.2 ir 4.3 papunkčiuose nurodytus reorganizuoto subjekto duomenis nurodo VSAKIS duomenų įvedimo formų (Konsolidavimo metodikos 15 priede pateiktų VSAKIS duomenų įvedimo formų) eilutėse (stulpeliuose) „Kiti pokyčiai (jungimai)“ (VSAKIS srautas F70 „Kiti pokyčiai (jungimai)“). Informacija, pateikta visų viešojo sektoriaus subjektų, perėmusių reorganizuotų subjekto teises ir pareigas, eilutėje (stulpelyje) „Kiti pokyčiai (jungimai)“, turi sutapti su reorganizuoto viešojo sektoriaus subjekto ataskaitinio laikotarpio pabaigos likučiais, pateiktais VSAKIS tarpiniu duomenų pateikimo laikotarpiu. Viešojo sektoriaus subjektai, perėmę reorganizuoto subjekto teises ir pareigas, teikia tarpusavio eliminavimo informacijos (kurią perėmė iš išdalijimo būdu reorganizuoto subjekto) likučius (neteikia informacijos apie apyvartas);

68.4. grupės finansinėse ataskaitose viešojo sektoriaus subjektų, priskiriamų prie vienos grupės, dalyvavusių reorganizuojant viešojo sektoriaus subjektą prijungimo arba išdalijimo būdu, reorganizavimo rezultato skaitinė reikšmė (VSAKIS srautas F70 „Kiti pokyčiai (jungimai)“) turi būti lygus nuliui;

68.5. likviduotų viešojo sektoriaus subjektų ir viešojo sektoriaus subjektų, kurie prarado viešojo sektoriaus subjekto teisinį statusą, kaip nurodyta Konsolidavimo metodikos 23 punkte, duomenys grupės finansinių ataskaitų rinkinyje rodomi eilutėje (stulpelyje) „Kiti konsolidavimo pokyčiai“ (VSAKIS srautas F98).

__________________

Priedų pakeitimai:

tvarkos 14

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Priedo pakeitimai:

Nr. 1K-036, 2014-02-07, paskelbta TAR 2014-02-11, i. k. 2014-01397

Nr. 1K-102, 2015-03-10, paskelbta TAR 2015-03-30, i. k. 2015-04621

Nr. 1K-86, 2016-03-15, paskelbta TAR 2016-03-17, i. k. 2016-05121

Nr. 1K-66, 2017-02-24, paskelbta TAR 2017-03-03, i. k. 2017-03570

Neteko galios nuo: 2019-01-01

Nr. 1K-463, 2018-12-31, paskelbta TAR 2018-12-31, i. k. 2018-22114

metodikos 1

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 2

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 3

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 4

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 5

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 6

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 7

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 8

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 9

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 10

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 11

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 12

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 13

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 14

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 15

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 16

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 17

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 18

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

Tvarkos 1 priedas

Tvarkos 2 priedas

Tvarkos 3 priedas

Tvarkos 4 priedas

Tvarkos 5 priedas

Tvarkos 6 priedas

Tvarkos 7 priedas

Tvarkos 8 priedas

Tvarkos 9 priedas

Tvarkos 10 priedas

Tvarkos 11 priedas

Tvarkos 12 priedas

Tvarkos 13 priedas

Tvarkos 14 priedas

Metodikos 1 priedas

Metodikos 2 priedas

Metodikos 3 priedas

Metodikos 4 priedas

Metodikos 5 priedas

Metodikos 6 priedas

Metodikos 7 priedas

Metodikos 8 priedas

Metodikos 9 priedas

Metodikos 10 priedas

Metodikos 11 priedas

Metodikos 12 priedas

Metodikos 13 priedas

Metodikos 14 priedas

Metodikos 15 priedas

Metodikos 16 priedas

Metodikos 17 priedas

Metodikos 18 priedas

Metodikos 19 priedas

Pakeitimai:

1.

Lietuvos Respublikos finansų ministerija, Įsakymas

Nr. 1K-022, 2012-01-30, Žin., 2012, Nr. 15-677 (2012-02-02), i. k. 1122050ISAK001K-022

Dėl finansų ministro 2011 m. balandžio 19 d. įsakymo Nr. 1K-152 "Dėl Viešojo sektoriaus subjektų finansinių ataskaitų rinkinių konsolidavimo" pakeitimo

2.

Lietuvos Respublikos finansų ministerija, Įsakymas

Nr. 1K-035, 2012-02-03, Žin., 2012, Nr. 18-812 (2012-02-09), i. k. 1122050ISAK001K-035

Dėl finansų ministro 2011 m. balandžio 19 d. įsakymo Nr. 1K-152 "Dėl Viešojo sektoriaus subjektų finansinių ataskaitų rinkinių konsolidavimo" pakeitimo

3.

Lietuvos Respublikos finansų ministerija, Įsakymas

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Dėl finansų ministro 2011 m. balandžio 19 d. įsakymo Nr. 1K-152 "Dėl viešojo sektoriaus subjektų finansinių ataskaitų rinkinių konsolidavimo" pakeitimo

4.

Lietuvos Respublikos finansų ministerija, Įsakymas

Nr. 1K-036, 2014-02-07, paskelbta TAR 2014-02-11, i. k. 2014-01397

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

5.

Lietuvos Respublikos finansų ministerija, Įsakymas

Nr. 1K-102, 2015-03-10, paskelbta TAR 2015-03-30, i. k. 2015-04621

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

6.

Lietuvos Respublikos finansų ministerija, Įsakymas

Nr. 1K-86, 2016-03-15, paskelbta TAR 2016-03-17, i. k. 2016-05121

Dėl finansų ministro 2011 m. balandžio 19 d. įsakymo Nr. 1K-152 „Dėl Viešojo sektoriaus subjektų finansinių ataskaitų rinkinių konsolidavimo“ pakeitimo

7.

Lietuvos Respublikos finansų ministerija, Įsakymas

Nr. 1K-66, 2017-02-24, paskelbta TAR 2017-03-03, i. k. 2017-03570

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

8.

Lietuvos Respublikos finansų ministerija, Įsakymas

Nr. 1K-463, 2018-12-31, paskelbta TAR 2018-12-31, i. k. 2018-22114

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

9.

Lietuvos Respublikos finansų ministerija, Įsakymas

Nr. 1K-19, 2020-01-30, paskelbta TAR 2020-02-03, i. k. 2020-02395

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

10.

Lietuvos Respublikos finansų ministerija, Įsakymas

Nr. 1K-157, 2020-06-01, paskelbta TAR 2020-06-05, i. k. 2020-12397

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

11.

Lietuvos Respublikos finansų ministerija, Įsakymas

Nr. 1K-13, 2021-01-15, paskelbta TAR 2021-01-15, i. k. 2021-00682

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

12.

Lietuvos Respublikos finansų ministerija, Įsakymas

Nr. 1K-134, 2021-04-26, paskelbta TAR 2021-04-26, i. k. 2021-08592

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

13.

Lietuvos Respublikos finansų ministerija, Įsakymas

Nr. 1K-108, 2022-03-25, paskelbta TAR 2022-03-25, i. k. 2022-05892

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

14.

Lietuvos Respublikos finansų ministerija, Įsakymas

Nr. 1K-25, 2023-01-25, paskelbta TAR 2023-01-25, i. k. 2023-01226

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

15.

Lietuvos Respublikos finansų ministerija, Įsakymas

Nr. 1K-94, 2024-03-13, paskelbta TAR 2024-03-13, i. k. 2024-04575

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo